text:
1Ita, kakabsatko, kayatko ti agsao maipapan iti insuratyo a sagsagut nga aggapu iti Espiritu Santo. Kayatko a maammoanyo ti pudno. 2Ammoyo nga idi paganokayo pay laeng, naisungsongkayo nga agrukbab kadagiti didiosen. Awan biagda dagitoy a didiosen a kanayon a nangyaw-awan kadakayo. 3Kayatko a maammoanyo a ti tao nga idalan ti Espiritu ti Dios, dina mabalin a kuna, “Mailunod ni Jesus!” Awan ti makabalin nga agsao, “Ni Jesus ket Apo,” malaksid no idalan ti Espiritu Santo. 4Nadumaduma a kita dagiti naespirituan a sagut, ngem isu met la nga Espiritu ti mangted kadagitoy. 5Adu a kita ti panagserbi, ngem isu met la nga Apo ti pagserbian. 6Nadumaduma ti kabaelan nga agserbi, ngem isu met la a Dios ti mangted iti kabaelan ti tunggal maysa. 7Maipakita a pagimbagan ti amin ti kaadda ti Espiritu iti tunggal maysa. 8Iti maysa a tao, ited ti Espiritu ti nainsiriban a panagsao; iti sabali, ti pannakaawat iti mensahe. 9Ti Espiritu a mangted iti pammati iti maysa a tao, isu met laeng ti mangted iti kabaelan a mangpaimbag iti masakit. 10Babaen iti Espiritu, maikkan ti maysa a tao iti kabaelan nga agaramid iti milagro. Iti sabali, ti kinalaing a mangiwaragawag iti mensahe ti Dios. Ket iti sabali pay, ti kabaelan a mangigiddiat no ania dagiti sagut nga aggapu iti Espiritu ken dagiti saan. Itedna iti maysa a tao ti kabaelan nga agsao kadagiti datdatlag a pagsasao. Iti sabali, ti kabaelan a mangipatarus iti naisao. 11Ngem maymaysa nga Espiritu ti mangar-aramid amin kadagitoy; kas pagayatanna, nadumaduma a sagut ti itedna kadagiti tattao. 12Mayarig ni Cristo iti maysa a bagi nga adu ti pasetna. Maysa latta a bagi uray no buklen ti nadumaduma a paset. 13Kasta met kadatayo amin—Judio man wenno Hentil, tagabu man wenno siwawayawaya—nabuniagantayo a naikamang iti maymaysa a bagi babaen iti maymaysa nga Espiritu nga isu met laeng ti naited nga inumentayo. 14Ta saan la a maymaysa no di ket adu ti paset ti bagi. 15No kuna ti saka, “Saanak a parte ti bagi, ta saanak met nga ima,” dina kayat a sawen a saanen a paset ti bagi. 16No kuna ti lapayag, “Saanak a parte ti bagi, ta saanak met a mata,” dina kayat a sawen a saanen a paset ti bagi. 17No mata laeng ti mangbukel iti entero a bagi, kasano a makangngeg? No lapayag laeng, kasano a makaangot? 18Ngem iti kinaagpaysona, inurnos ti Dios dagiti amin a parte ti bagi, segun ti nagayatanna. 19No maymaysa laeng a kita ti amin a paset, kasano nga adda bagi? 20Kinapudnona, adu dagiti paset ngem maymaysa a bagi. 21Ngarud, di mabalin a kuna ti mata iti ima, “Saanka a masapul!” Wenno ti ulo kadagiti saka, “Saankayo a masapul!” 22Saan koma a kasta! Awan ti maaramidtayo no awan dagiti paset a kasla nakapkapsut. 23Ad-adda ketdi a taripatoen dagiti paset nga ipagaruptayo nga awan serserbina. Ipangpangrunatayo met a taripatoen dagiti naalas a paset, 24panangtaripato a di masapul dagiti napimpintas a paset. Ti Dios a mismo ti nangbukel iti bagi tapno maikkan iti dakdakkel a pammadayaw dagiti nanumo a paset. 25Iti kasta, awan panagsisina iti bagi ngem agsisinnakit ketdi dagiti amin a paset. 26No agsagaba ti maysa a paset, makipagsagaba met dagiti dadduma. No maidayaw ti maysa, makipagragsak met dagiti dadduma. 27Ngarud, baginakayo ni Cristo ket kamengna ti tunggal maysa kadakayo. 28Iti iglesia, insaad ti Dios ti tunggal maysa iti lugarna: umuna, dagiti apostoles; maikadua, dagiti profeta; maikatlo, dagiti mamaestro; sumarsaruno, dagiti agaramid iti milagro sa dagiti naikkan iti pannakabalin a mangpaimbag wenno tumulong kadagiti sabali wenno mangidalan kadakuada wenno agsao iti datdatlag a pagsasao. 29Saanda nga apostoles amin wenno profeta wenno maestro. Saan nga amin ket addaan iti pannakabalin nga agaramid iti milagro 30wenno mangpaimbag iti masakit wenno makapagsao iti datdatlag a pagsasao wenno makailawlawag iti kaipapanan dagiti naisao. 31Ngarud, tarigagayanyo koma dagiti nasaysayaat a sagut. Nupay kasta, ipakitak kadakayo ti nasaysayaat pay a dalan.
Copyright
Learn More


c: text/html

text:
Karbengan ti kopia
Ti karbengan ti kopia Ingles: copyright ket ti nainkalintegan a konsepto nga intignay iti kaaduan a gobierno, a mangited iti nagpartuat iti maysa a kasisigud nga obra ti eklusibo a karbengan iti pannakausar ken pannakaiwarasna, kadawyan para iti limitado a panawen, nga addan iti keddeng a mangipalubos iti nagpartuat iti intelektual a kabaknang (kas iti potograpo iti retrato wenno ti autor iti libro) tapno makaawat iti konpensasion para kadagiti obrada ken mangpalubosto a mangsuporta iti pinansia kaniada kaniada.
Ti karbengan ti kopia ket porma iti intelektual a tagikua (kas dagiti patente, dagiti marka ti pabrika ken dagiti sekreto ti panagtagilako), a maipakat iti aniaman a maiyebkas a porma ti maysa a kapanunotan a substantibo ken diskreto.[1] Daytoy ket kadawyan a nagbibingayan, kalpasanna dagiti agtengtengngel ti porsentahe ket kadawyan a tinawtawagan kadagiti agtengtengel ti karbengan: iti linteg, iti kontrata ken iti mainaig a "karkarbengan" dagiti annong ti negosio. Kadawyan a dagiti agtengtengngel ket addaan "iti karbengan nga agkopia", ken ti pay karbengan a mapammadayan para iti obra, tapno maikeddeng no sino ti makaampon iti obra kadagiti sabali a porma, no sino ti makaaramid iti obra, no sino ti makaimbag iti pinansia iti daytoy, ken ti dadduma pay a mainaig a karkarbengan.
Dagiti nagibasaran[urnosen | urnosen ti taudan]
- ^ World Intellectual Property Organization. "Understanding Copyright and Related Rights" (PDF). WIPO. pp. 6–7. Naala idi Agosto 1, 2008.
Dagiti silpo ti ruar[urnosen | urnosen ti taudan]
- Dagiti inadaw a sasao a mainaig iti Karbengan ti kopia iti Wikiquote (Ingles)
- Midia a mainaig iti Karbengan ti kopia iti Wikimedia Commons
- Kitaen ti Karbengan ti kopia iti Proyekto ti Nawaya a Direktorio (Ingles)

robotstxt: allowed

filter: keep


text:
TI PAGWANAWANAN ABRIL 2014
Rumbeng Kadi nga Agkararagka?
No ammon ti Dios ti kasapulantayo, masapul pay laeng kadi nga agkararagtayo? Sungbatan ti Biblia daytoy a saludsod.
Apay nga Agkararag Dagiti Tattao?
Agkararag latta uray dagidiay saan a mamati iti Dios. Apay?
Rumbeng Kadi nga Agkararagka?
Sungbatan ti Dios dagiti kararag uray saan nga agaramid iti milagro.
Inusarda ti Biblia a Mangsungbat Kadagiti Saludsodko!
Dati a madre ken aktibista ni Isolina Lamela, ngem awan ti panggep ti biagna. Idi inyadalan dagiti Saksi ni Jehova, naaddaan iti panggep ti biagna.
Malabanam ti Sulisog!
Tallo a pamay-an a makatulong tapno maaddaanka iti determinasion.
Ammoyo Kadi?
Ania ti mabalin a mapasamak kadagiti aglibas nga adipen iti nagkauna a Roma? Apay a ti purpura dagiti taga-Tiro ti kanginaan a tina iti intero a lubong?
Thomas Emlyn
—Managtabbaaw Wenno Manangidepensa iti Kinapudno?
Ti panagsukimatna iti Biblia ti makagapu a binusor ti Church of Ireland, ken ti Korte ti Reyna.
Sungbat Dagiti Saludsod Maipapan iti Biblia
Agtignay ni Jesus tapno iyegna ti talna ditoy daga.
Dagiti Features a Makita Online
Ania ti Panggep ti Biag?
Napanunotmo kadin, ‘No ania ti panggep ti biag?’ Ammuen ti sungbat ti Biblia iti dayta a saludsod.


text:
Tulong Para Kadagiti Agassawa ken Nagannak
“Kasanokami nga agballigi iti umuna a tawen a panagtiponmi kas agassawa?” “Kanayon nga agtungpal iti apa ti saritaanmi—ania ti aramidenmi?” “Kasanok a kasarita dagiti annakko maipapan iti seks?” No kasano kaadu ti saludsod dagiti agassawa, kasta met ti kaadu dagiti agituktukon iti sungbat.
Aniaman ti kasasaad ken kulturayo, makaipaay ti Biblia iti praktikal a balakad no kasano a pasayaaten ti relasionyo nga agassawa. Makatulong pay ti Biblia iti panangpadakkel kadagiti annakyo.


text:
Iloko/Ilocano LANGUAGE
Usage By Country
Home Speakers: Luzon (Philippines)
Total Speakers
8,000,000 (1991)
Background
It belongs to the Austronesian family, Indonesian group, and is spoken by 8 million people, chiefly in Luzon. It is a language of wider communication. Latin script is used.
Iloko/Ilocano LANGUAGE Universal Declaration Of Human Rights
Iloko/Ilocano LANGUAGE UDHR
The Universal Declaration of Human Rights
NAILUBONGAN A PANAKAIPAKDAAR DAGITI KALINTEGAN TI TAO
[Preamble]
Idinto ta bigbigen iti naisigsigud a dayaw ken panagpapada ken ti di maipaidam nga kalintegan dagiti amin a puli tao nga batayan ti wayawaya, hustisya ken ikakapya ti lubong.
Idinto ta iti saan nga panangi-kan-kano ken lalaisen dagiti kalinteganti tao nga nagbanag iti panagsupiat a maibusor iti konsensya ti sangkataw-an, ken iti idadateng iti meysa nga lubong a laklak-amen dagiti tao ti wayawaya a panagsao ken pammati ken awanen ti panagamak ken panagrigrigat nga inda nga inar-arapa-ap nga impakdaar dagiti kadawyan a tao.
Idinto ta deytoy ti kangrunaan, tapno saan a mapilitan ti tao nga mangriribok a maibusor ti kinaulpit ken pannakaidadanes, masapul nga masalakniban babaen kadagiti annuroten ti linteg.
Idinto ta deytoy ti kangrunaan tapno maiwanwan ti panag-giginnayem a nasayat dagiti amin nga pagilyan.
Idinto ta dagiti umili kadagiti Nagkaykaysa nga Pagilyan ket pinasingkedanda iti Tsarter dagiti pammatida nga kalintegan madaydayaw ken panangipateg iti kinatao ken dagiti panagpapada ti kalintegan dagiti lalaki ken babbai ken panangeddeng nga mangiwanwan ti gimong ken ti nasayaat a pagbasaran iti panagbiag a siwawaya.
Idinto ta dagiti miembro ti Estado nagkarida nga agtungpal iti pannakitinnulongda kadagiti Nagkeykeysa nga Pagilyan iti panakaitandudo ti panagdayaw iti sangalubongan ken panangammo dagiti kalintegan ti tao ken dagiti kangrunaan nga panagwayawaya.
Idinto ta iti meysa nga kadawyan a panakaawat dagitoy nga kalintegan ken wayawaya ket isu't kinapateg nga naan-anay a pannaka-amiris iti deytoy nga kari.
Ita, ngarud inpakdaar ti Asemblia Heneral dagitoy Nailubongana Panangipakdaar dagiti kalintegan ti dao nga kas meysa nga pagbasaran a magun-odan dagiti amin a tattao ken dagiti amin nga pagilyan, iti panggep iti tunggal meysa ken iti tunggal paset a bagi iti gimong, a sal-salimet-metanda deytoy nga Pakdaar a kanayon iti isipda ken kabaelan da babaen ti panangisiguro tapno maiwanwan ti edukasyon ti panagdayaw kagitoy nga kalintegan ken wayawaya ken babaen kadagiti gannuat a mangparang-ay kadagiti umili ken ti sangalubongan tapno maipatal-ged kadakuada iti sapasap ken naan-anay nga panakabigbig ken panakaammo, nga agpada dagiti umili kadagiti teritoryo nga adda iti babaen iti sakopda.
Artikulo 1
Amin nga tao nga sibibiag ket naiyanak a siwawayawaya ken addaan iti agpapada nga dayaw ken kalintegan. Naikkanda ti panagikalintegan ken konsensya a nasken ti panagtitinnulong iti meysa ken meysa iti espiritu nga nainkak-absatan.
Artikulo 2
Maikairi iti tunggal meysa kadagiti amin nga kalintegan ken wayawaya nga intuyang deytoy nga Panangipakdaar, nga awan ti maidaddaduma ania man a kita ti puli, kulor, lalaki man wenno babai, pagsasao, pammati politikal wenno dadduma pay a kapanunotan, umili wenno iti nagtaudan, sanikua, panakaiyanak wenno sabsabali pay nga kasasaad.
Meysa pay, awan ti maidaddaduma nga aramid maipapan ti batayan politikal, hurisdiksyonal wenno kasasaad iti nailubongan nga pagilyan, wenno teritoryo iti adda nga ayan ti tao, agwayawaya man a sitatalek, di nga makapagwayawaya wenno adda iti babaen kadagiti aniaman a sabsabali pay a naikeddeng a panagturay.
Artikulo 3
Iti tunggal meysa adda kalinteganna ti biag, nga agwayawaya ken kinatalged nga kas tao.
Artikulo 4
Awan iti siasinoman a mapilit nga agserbi wenno paadipen. Maiparit iti aniaman nga kita a panagpaadipen ken pananginegosyo kadagitoy.
Artikulo 5
Awan ti siasinoman a mangparigat iti nalabes wenno mangranggas nga saan nga makatao wenno pananglalais wenno dusa.
Artikulo 6
Tunggal meysa addaan kalintegan a bigbigen sadinoman iti ayanna nga kas meysa nga tao iti sangnguanan ti linteg.
Artikulo 7
Agpapada dagiti amin iti sangnguanan ti linteg ken awan iti siasinoman a maidaddaduma, agpapada nga salkniban ti linteg. Maikari dagiti amin, nga agpapada a masalkniban nga maibusor iti aniaman a panangidaddaduma ken ilalabsing iti daytoy nga Pakdaar a maibusor iti aniaman nga panakagar-gari iti kasta nga panangidaddaduma.
Artikulo 8
Adda kalintegan iti tunggal meysa nga makibiang kadagiti rumbeng a panangeddeng kadagiti pangukoman ti umili maipapan kadagiti aramid a panangsalungasing kadagiti kangrunaan a kalintegan a naited kenkuana babaen ti konstitusyon ken babaen iti linteg.
Artikulo 9
Awan iti siasinoman a maikabil iti babaen ti di nga nainkalintegan a pannakaaresto, panangikulong wenno ibelleng iti sabali nga lugar.
Artikulo 10
Maikari iti tunggal meysa iti naan-anay nga panagpapada ken rumbeng iti nalatak nga panakabista nga siwawayawaya ken awan iti idaddaduma ti pangukoman ti panangeddeng dagiti kalinteganna ken pagrebbenganna ken aniaman nga darum a kriminal nga maibusor kenkuana.
Artikulo 11
- Iti tunggal meysa nga napabasol adda kalinteganna nga maibilang nga awan iti basolna agingga't saan nga mapaneknekan a nakabasol iti maipanggep iti linteg iti panakabistana nga nalatak nga adda kenkuana dagiti amin a gundaway a masapul nga mangikalintegan iti bagina.
- Awan iti siasinoman nga makedngan a nakabasol iti aniaman nga aramidenna wenno panagliwayna nga saan a nakabasol babaen iti linteg iti umili wenno linteg ti sangalubongan idi nga naaramid deyta. Wenno saan met a madusa iti nadagdagsen ngem iti deydi impatayda nga basol nga naaramidna.
Artikulo 12
Awan ti panakibiang iti siasinoman nga mangituray iti bagi, pamilya, pagtaengan wenno ti panagsisinnurat wenno pananglalais iti dayaw ken nagan. Tunggal meysa adda kalinteganna a tulongan ti linteg a maibusor iti kasta nga panakibiang wenno pananglalais.
Artikulo 13
- Iti tunggal meusa adda kalinteganna nga umakar nga siwawayawaya ken makapagtaeng iti uneg a saksakupen iti tunggal estado.
- Adda kalintegan ti siasinoman a pumanaw ken mapan iti sadinoman a pagilyan ken agsublinto manen.
Artikulo 14
- Iti tunggal meysa adda kalinteganna nga dumawat ken umawat iti asaylum iti sabsabali nga pagilyan nga gapu ti pannaka-usig.
- Deytoy nga kalintegan ket di nga maaramat no iti panangu-sig ket talaga a banag a basol nga di nga politikal wenno aramid a maisuppiat kadagiti banag ken dagiti annuroten a maikontra iti Nagkaykaysa nga Pagilyan.
Artikulo 15
- Tunggal meysa adda kalinteganna nga makipag-ili.
- Awan iti siasinoman ti mabalin nga mangikkat iti panakipagilim wenno ti kalintegam nga mangsukat ti panakipagilim.
Artikulo 16
- Dagiti lalaki ken babbai nga addaan iti husto nga tawen, nga awan iti aniaman a naikeddeng nga makaigapu iti puli, panakipag-ili wenno relihiyon, kalintegan nga maaddaan iti asawa ken maaddaan iti pamilya. Agpada nga adda kalintegan nga ikasar, kabayatan ti panakaikasar ken panagsin-ninada.
- Maikasarda laeng nga awan ti manglapped no naan-anay ti pammalubosda nga dua.
- Sigud nga adda iti pamilya ken isu't batayan a paset ti gimong ket kaikarianna a salakniban ti gimong ken ti Estado.
Artikulo 17
- Tunggal meysa adda kalinteganna nga maaddan ti bukod na nga sanikua kasta me ti panakitimpuyogna kadagiti sabsabali.
- Awan iti sasinoman iti mabalin a mangala iti sanikuam.
Artikulo 18
Iti tunggal meysa addaan ti wayawaya nga agpanunot, konsensya ken relihiyon. Kabilang deytoy nga kalintegan iti wayawaya a mangsukat iti relihiyonna wenno pammati ken pangwayawaya, agmeymeysa man wenno makipurok kadagiti sabsabali iti publiko wenno iti pribado nga mangipakita iti relihiyonna wenno pammati iti sursuro, aramid, panagdayaw ken panangangay.
Artikulo 19
Iti tunggal meysa adda kalinteganna nga agpanunot nga siwawayawaya ken agsao, kabilang deytoy nga wayawaya nga takderanna iti kapanunotanna nga awan ti makibibiang ken mangsapsapul, mangawat ken ibagina iti inpormasyon ken kapanunotan babaen ti aniaman a media nga saan nga ikabkabilangan dagiti yan nga pagsasarakan.
Artikulo 20
- Tunggal meysa adda kalinteganna nga makitipon-tipon ken makitimpuyog nga sikakapya.
- Awan ti siasinoman nga mabalin a piliten nga sumali ti meysa nga timpuyog.
Artikulo 21
- Tunggal meysa adda kalinteganna nga makipaset iti panagturay iti pagilyan nga mismo nga isu wenno babaen kadagiti pinili nga mangiparangarang.
- Kalintegan iti tunggal meysa nga umili nga agserbi nga padapada iti pagilyanna.
- Iti pagayatan iti umili isu't pakaibatayan a panagturay iti gobierno, daytoy nga pagayatan ket maipakita iti panawen a panagbotos ken kinapudno iti eleksyon nga nailubongan ken agpapada iti kalintegan nga agbotos a sililimed wenno babaen iti kas pamuspusan a panagbotos a siwawaya.
Artikulo 22
Tunggal meysa ket kas meysa nga miembro iti gimong, nga adda kalinteganna iti kinatalged ti gimong ken kaikarianna nga maawatan iti babaen a kabaelan ti umili ken pannakitinnulong ti sangalubongan a mayannatop ti organisasyon ken kinabaknang ti tunggal Estado iti panabiag, sosyal ken dagiti kalintegan kultural nga nasken ti kinatak-nenga ken ti wayawaya a panangpasayaatna iti kinataona.
Artikulo 23
- Tunggal meysa kalinteganna ti agtrabaho, nga agpili iti pagsapulan iti umno ken mayannugot nga kasasaad ti panagtrabaho ken panakasalaknib a maibusor iti kaawan a panggedan.
- Awan ti siasinoman nga maidaddaduma, kalintegan ti tunggal meysa iti agpapada nga bayad ken agpapada nga panagtrabaho.
- Iti tunggal meysa nga makitegged adda kalinteganna iti rumbeng ken naan-anay a bayad nga makaanay iti bagina ken ti pamilyana, iti maikari a kinatakneng ti panagbiag ken nasken nga adda pay sabsabali nga pamuspusan a mangsalaknib ti gimong.
- Kalintegan iti tunggal meysa iti mangbukel ken makikaddua nga makipagkeykeysa kadagiti mangmangged tapno masalakniban ti pagimbaganna.
Artikulo 24
Kalintegan iti tunggal maysa ti aginana ken agliwliwa agraman ti nainkalintegan a naikeddeng nga oras ti panagtrabaho ken adda bayad dagiti aldaw ti piesta.
Artikulo 25
- Tunggal meysa adda kalinteganna iti meysa a pagbasaran ti panagbiag a naan-anay a para iti salun-at ken paginbagam iti bagina ken ti pamilyana, agraman taraon, lupot nga pagkawes, balay ken dagiti agas a masapul a makapa-imbag, panagserbi ti gimong, ken kalintegan ti kinatalged no maawanan iti trabaho, panagsakit, pannakaawan ti mabalbalinan, nabalo, lumakayen wenno bumaketen nga awanen ti pagsapulan ken dadduma pay, no dumteng dagiti pasamak nga saan nga ninam-nama.
- Dagiti inna ken dagiti ubbing ket kaikarianda iti naisangsangayan nga panangaywan ken tulong. Amin nga ubbing addaan ti agpapada nga kalintegan ti panakasalaknib iti gimong nagkasar man wenno saan dagiti nagan-nak kadakkuada.
Artikulo 26
- Tunggal meysa ket addaan kalintegan iti edukasyon. Iti edukasyon a libre, uray man laeng iti elementarya ken dagiti kangrunaan a tukad. Iti edukasyon iti nababa nga pagadalan ket kapilitan. Iti edukasyon teknikal ken propesyonal ket naiwayang kadagiti amin ken ti edukasyon a nangat-ngato ket magun-odan iti amin a maibatay iti kinalaing.
- Iti edukasyon ket nasken a maisuro a nalaing a mangpaimbag ti kinatao ken mangpabileg iti panagdayaw kadagiti kalintegan ti tao ken dagiti batayan a wayawaya. Iwanwanna daytoy ti panagkikinnaawatan, panagtitinnulong ken panaggiginnayem kadagiti amin a pagilyan, dagiti maipapan ti puli, wenno relihiyon ken dagiti aramiden pay iti Nagkeykeysa nga Pagilyan a mangtalinaed ti kapya.
- Iti umuna nga kalintegan dagiti nagan-nak ket isu ti panang-pilida iti kita ti edukasyon a maited kadagiti annakda.
Artikulo 27
- Iti tunggal meysa adda kalinteganna a makipaset a siwawaya iti panagbiag kultural iti purok tapno agrag-sak kadagiti sine ken tapno maibingayna ti pagrang-ayan ti sientipiko ken dagiti maited nga pagimbagan deytoy.
- Tunggal meysa adda kalintegam a, mangsalaknib iti moral ken dagiti kayat nga maarwat nga banag nga aggapu kadagiti aniamana mayannatop iti siensia wenno panaka-arkos nga isu iti akin-aramid.
Artikulo 28
Tunggal meysa ket maikari iti maysa nga gimong ken ti nailubongan a kinatalna nga isu dagiti kalintegan ken wayawaya nga nailanad iti deytoy a Pakdaar nga nasken a maamiris a naan-anay.
Artikulo 29
- Tunggal meysa adda pagrebbenganna iti komunidad nga agmaymaysa a siwawaya ken mabalin a naan-anay a pagimbagan ti kanataona.
- Ti panangaramat kadagiti kalintegan ken wayawaya, tunggal meysa naikeddeng laeng iti adda iti babaen a panangeddeng ti linteg iti panggep a panakabigbig ken panagraem kadagiti kalintegan ken wayawaya dagiti sabsabali ken ti nagtitipunan nga umno nga kasapulan ti moralidad, urnos ti umili ken ti sapasap nga pagimbagan iti meysa nga naindemokrataan a gimong.
- Dagitoy a kalintegan ken panagwayawaya ket saan koma a banag nga maaramat a maikontra kadagiti pangpanggepen ken dagiti prinsipyo kadagiti Nagkeykeysa nga Pagilyan.
Artikulo 30
Awan iti deytoy nga Pakdaar ti mabalin a naipatarus a kas ti pangilaw-lawag ti siasinoman nga Estado, grupo, tao, aniaman a kalintegan iti aniaman nga aramiden wenno panangiwayat iti aniaman nga pangpanggepen a mangdadael ti aniaman kadagiti kalintegan ken wayawaya a naituyang iti deytoy.
IGBO LANGUAGE
Igbo (i/ˈɪɡboʊ/; archaically Ibo /ˈiːboʊ/) (Igbo: Asụsụ Igbo), is the principal native language of the Igbo people, an ethnic group of southeastern Nigeria. There are approximately 24 million speakers, who live mostly in Nigeria and are primarily of Igbo descent. Igbo is written in the Latin script, which was introduced by British colonialists. There are over 20 Igbo dialects. There is apparently a degree of dialect leveling occurring. A standard literary language was developed in 1972 based on the Owerri (Isuama) and Umuahia (such as Ohuhu) dialects, though it omits thenasalization and aspiration of those varieties. There are related Igboid languages as well that are sometimes considered dialects of Igbo, the most divergent being Ekpeye. Some of these, such as Ika, have separate standard forms. Igbo is also a recognised minority language of Equatorial Guinea.


text:
Nakigtot dagiti residente iti barangay Darapidap nga iti baet dagiti kaykayo ken dadduma a rugit iti baybay a nayanud gapu iti bagyo Pepeng, ket adda ti maysa a fetus ti nasarakanda ditoy.
Ti fetus ket naikabil iti garapon ket daytoy ti nakita a naipaigid iti baybay a karaman dagiti dadduma pay a nayanud gapu iti layus.
Saan pay met ammo no sino ti nangibelleng iti nasao a fetus ken no ania ti gapuna no apay a daytoy ket inbellengda.
Kalpasan a nakararagan ti fetus, daytoy ti napunpon iti sementerio.
Agtultuloy ti imbestigasion dagiti panakabagi ti linteg.


text:
Dagiti probinsia ti Filipinas
Ti probinsia ti kangrunaan a paset ti lokal a turay iti Filipinas. Addaan ti Filipinas iti agdama iti aganay a 81 a probinsia a nagrupogrupo iti 18 a rehion. Ti probinsia ket buklen dagiti siudad ken ili.
Ti gobernador ti mangidaulo iti maysa a probinsia kas opicial nga ehekutibo. Idauluan met ti bise gobernador ti lehislatura ti probinsia a buklen dagiti kameng ti Hunta ti Probinsia a maawagan iti bokal.
Ti kada probinsia ket addaan maysa wenno ad-adu pay a kongresional a distrito nga ibagian ti deputado iti Kongreso ti Filipinas. Kada distrito ket addaan met kadagiti bokal a pannakabagi iti Hunta ti Probinsia.
Ti Metro Manila, a yan ti kapitolio a siudad ti pagilian (Manila), ket saan a nabenneg wenno maawagan kas probinsia nupay addaan dagiti bukod nga il-ili ken siudad.
Dagiti linaon
Probinsial a turay[urnosen | urnosen ti taudan]
Ti turay iti probinsia ket addaan iti ehekutibo ken lehislatibo a sangsanga. Ti bileg ti pangukoman ti maysa a probinsia ket adda iti babaen ti panangtarawidwid ti Korte Suprema ti Filipinas. Maysa nga agwaywayas a paset ti probinsial a turay, ket addaan direkta a panangrienda kadagiti pakaseknan ti probinsia. Babaen met ti Departamento iti Kaunegan ken Lokal a Gobierno (DILG) a makinaig ken makibiang ti Presidente ti Filipinas.
Listaan dagiti probinsia[urnosen | urnosen ti taudan]
Dagiti nota:
- Amin pigura ti populasion ke kalawa ti daga ket mairaman dagiti nawaya a siudad manipud kadagiti probinsia. Iti daytoy a tabla, naibilangda a kas paset ti ayanda a grupo ti probinsia para kadagiti heograpiko ken estadistika a panggep, ngem iti kinapudno dagitoy ket umuna nga agpang nga entidad.
- Ti Metro Manila ket nairaman para iti panangipada urayno daytoy ket saan a probinsia ngem maysa nga administratibo a rehion.
- 1 Dagiti petsa ket mabalin a mangibaga ti pannakaprobinsia a kas pannakabangon idi panawen dagiti Kastila, panawen dagiti Amerikano, wenno babaen dagiti Tignay ti Republika.
Dagiti nagibasaran[urnosen | urnosen ti taudan]
- ^ "Populasion ken Tinawen ken dagiti Gatad nga Idadakkel para iti Filipinas ken dagiti Rehionna, Probinsia, ken dagiti Urbano Unay a Siudad" (PDF). Senso ken Sangkabalayan a Populasion idi 2010. Opisina ti Nailian nga Estadistika. Naala idi 9 Disiembre 2013.
- ^ "Listaan dagiti probinsia". PSGC Interaaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 9 Disiembre 2013.
- ^ Dagiti bilang ket mairaman ti nawaya a siudad ti Butuan.
- ^ Ti Cabadbaran ket naaramiden nga isu ti opisial a kapitolio ti probinsia, babaen ti Republika Tignay Blng. 8811. Nupay kasta, ti tugaw ti probinsial a gobierno ket adda pay laeng ti proseso a maiyal-alis manipud idiay Butuan, ken idiay pay laeng ti pagtengngelan ti opisina ti gobierno.
- ^ Ti probinsia ket mangitalinaay pay ti sabali a sentro ti gobierno idiay Luna, ken adu idiay nga agtengngel ti opisina dagiti nailian ketn probinsiala gobierno. Ahensia ti Pakaaamo iti Filipinas - Nabangon idiay Luna ti sentro ti gobierno ti Apayao
- ^ Dagiti bilang ket mairaman ti nawaya a siudad ti Isabela.
- ^ Ti siudad ti Siudad ti Isabela ket serbian babaen dagiti opisina Rehion IX.
- ^ Probinsia ti Basilan: Kalawa ti Daga
- ^ Dagiti bilang ket mairaman ti nawaya a siudad ti Baguio.
- ^ Dagiti bilang ket mairaman ti nawaya a siudad ti [[|Naga]].
- ^ Ti probinsial a gobierno ti Cavite ket nalawag a nangibaga a ti Imus ket isu ti probinsiala kapitoliona, bayat a ti tugaw ti gobierno ti probinsia ket ti Trece Martires. Opisila a Website ti Probinsia ti Cavite - Dagiti Nadaras a KInapudno Ti Imus ket isu ti kapitolio ti Cavite — Maliksi
- ^ Dagiti bilang ket mairaman dagiti nawaya a siudad ti Cebu, Lapu-Lapu ken Mandaue.
- ^ a b c d e f g Gaputa ti gobierno ti probinsia ket agtengngel ti opisina iti kaunegan ti nawaya a siudad, iti pagbanaganna ti probinsia ket mangtalinaay ti tugaw ti gobierno iti ruar ti bukodna a pagturayan.
- ^ Dagiti bilang ket mairaman ti nawaya a siudad ti Davao.
- ^ Dagiti bilang ket mairaman ti nawaya a siudad ti Iloilo.
- ^ Dagiti bilang ket mairaman ti nawaya a siudad ti Siudad ti Santiago.
- ^ Dagiti bilang ket mairaman ti nawaya a siudad ti Iligan.
- ^ Agwaywayas a Rehion iti Muslim a Mindanao, Departamento iti Agrikultura: Lanao del Sur (Ti pateg a naited idiay NSCB ket mabalin a saan a husto.
- ^ Dagiti bilang ket mairaman dagiti nawaya a siudad ti Ormoc ken Tacloban.
- ^ Dagiti bilang ket mairaman ti nawaya a siudad ti Cotabato.
- ^ Probinsial a Gobierno ti Maguindanao: Ababa a Bariweswes (There seems to be major discrepancies among authoritative sources: 972,904 ha (NSCB); 6,565 km² (Historical Dictionary of the Philippines); 5,176.1 km² (NAMRIA))
- ^ Dagiti bilang ket mairaman ti nawaya a siudad ti Cagayan de Oro.
- ^ Dagiti bilang ket mairaman ti nawaya a siudad ti Bacolod.
- ^ Ti probinsial a gobierno ket agdam apay laeng a mangtartaripato kadagiti pakultad iti dati a kapitolio ti Cabanatuan.
- ^ Dagiti bilang ket mairaman ti nawaya a siudad ti Puerto Princesa.
- ^ Dagit ibilang ket mairaman ti nawaya a siudad ti Angeles.
- ^ Dagiti bilang ket mairaman ti nawaya asiudad ti Dagupan.
- ^ Dagiti bilang ket mairaman ti nawaya a siudad ti Lucena.
- ^ Ti probinsial a gobierno ket inyalisnan dagiti operasionna idiay Antipolo manipud idiay Pasig, urayno awan pay ti lehislasion iti nailian nga agpang ti naikeddenga a mangbigbig ti baro a kapitolio. Yehey! News - Board wants Antipolo officially named capital of Rizal
- ^ Dagiti bilang ket mairaman ti nawaya a siudad ti General Santos.
- ^ Probinsia ti Sulu: Ababa a Bariweswes (There seems to be major discrepancies among authoritative sources: 343,699 ha (NSCB 2007), 175,460 ha (NSCB 2000), 167,377 ha (NAMRIA))
- ^ Ti Opisina ti Koordinasion ti Nailian nga Estadistika ket bigbigenna ti Bongao ken ti Panglima Sugala a aks dagiti kapitolio ti rehion. Nupay kasta, ti kapitolio ti proninsia ket mabirukan idiay Bongao, ti de facto a tugaw ti gobierno.
- ^ Agwaywayas a REhion iti Muslim a Mindanao, Departamento iti Agrikultura: Tawi-Tawi (There seems to be major discrepancies among authoritative sources: 362,655 ha (NSCB 2007), 120,876 ha (NAMRIA), 1,197 km² (Deparamento iti Turismp), 999 km² (Mapcentral))
- ^ Dagiti bilang ket mairaman ti nawaya siudad ti Olongapo.
- ^ Figures include the independent city of Zamboanga.


text:
Sarita a Para Ubbing ni Jobert M. Pacnis
ADDA kayo a maikuskuspil a nagtubo iti arsadanan ti bantay. Napalalo ti panangum-umsi kenkuana dagiti padana a kayo.
Siitan ti nagan ti kayo. Idinto a nagbassit, napno pay iti siit isu a nanaganan ti kasta.
“Pandek!” sangkaumsi kenkuana ni Samak a permi ti kadakkel ken tayagna.
“Siitan a pandek!” sangkakuna met ni Alem, ti kayo a kaarngi ni Gmelina.
“Kastam la ngaruden, awan pay ti maipapaaymo. Didaka pay mabalin a paglinongan dagiti tumatayab wenno dagiti tao ta maamakda kadagita siitmo!” yumsi met ni Marapapaya.
Napalalo a panangay-ay ni Siitan iti bagina. Ngem ania ngarud ti maaramidanna? Dayta ti pannakaiparsuana ket yamanenna la unayen ta naikkan pay iti gundaway a makakita iti ngayed ti lubong.
Ngem no apay met ngamin nga uyawen ken ikuspilda la unay. No apay ketdi a nagtubo iti nagbabaetan dagiti tallo a kayo a kanayon a mangpasakit kenkuana.
No maikkan ti gundaway, dina kayat a kadenna dagiti tallo. Nauyawda la unay!
Ngem biang laeng ni Siitan ti agan-anus. No nabaelan dagidi dadakkelna ti nagbiag iti sidong dagiti nangumsi met kadakuada, dina ketdin kabaelan?
Isu a kanayon a kunaen ni Siitan iti bagina, “Ala, aganuska, addanto latta gunggonam sadi Ngato.”
Ap-apalan la unay ni Siitan dagiti padana a kayo. Pagaayat dagitoy a pagpallailangan dagiti tumatayab. Da ketdin Kaimito, Bayyabas, ken Mangga la unay. Nagadu a bungbungada nga araken dagiti billit ken ub-ubbing.
Nupay awan met ti bunga da Alem, Samak ken Marapapaya, pagtangsitda met ti kinarukbosda a pagaayat met a paglinongan dagiti tumatayab kasta metten dagiti abuten ti tudo a mapan agan-anup kadagiti ugsa ken alingo iti puseg ti bantay.
Iti maysa nga aldaw, napalalo ti ragsak ni Siitan ta addada tallo nga ubbing a mapasungadanna. Agturong dagitoy iti yanna.
“Addan pasangak!” kinuna ti kakuttongan kadagiti ubbing. Itudtudona ti sanga ni Siitan.
“Pagan-anom dayta ket nagsiit!” immirugrog ti kapandekan kadakuada.
“Wen met ngamin,” kinuna ti maikatlo. “No matudokkad’ta siitna, nalpaskan!”
“Wen, aya!” kinuna met laeng ti kakuttongan. “Sumapulak laengen iti sanga ti bayyabas!”
Ket pimmanawen dagiti tallo nga ubbing.
Nalidayan ni Siitan. Kunana itayen no maaramid a pasanga. Adda koma met laengen serbina.
“Ne, dida kaykayat!” ingguyab a dagus kenkuana ni Alem.
Napikaran. “Dakayo, apay, napuotanyo kadin nga inaramiddakayo dagiti ubbing a pasangada?” imbalesna. “Saan! Ta ania ngarud ket nagrarasikayo met!”
Nagtitinnaliaw dagiti tallo. Nautobda a husto ni Siitan. Ngem imbes nga agsardengda, ad-adda ketdi nga inkuskuspilda ni Siitan. Ginuyguyaban ken sinapsaplitanda. Naimbag la ketdin ta naamnut ket di natuktukkol dagiti sangana.
PUMARAKAPAK ti tudo kadayta a malem. Napigsa pay ti anginna. Adda kano bagyona.
“Aglemmengkan, Siitan, addaytan ti bagyo a mangrungrungdo kenka!” imbugkaw ni Marapapaya ken ni Siitan.
Namigerger ni Siitan. Ania itan ti aramidenna? Iti panagriknana, naidumduma ti sumungsungad a bagyo. Adayo pay laeng ngem kasta unayen ti pigsa ti angin.
Nagkararag ni Siitan. “Sikan, O, Apo, ti makaammo kaniak…” kinunana.
“Uray pay kararagka a kararag… awan, dimo maliklikan ti panangsipsippak kenka ti bagyo,” imbutbuteng ketdi ni Samak.
“Agaramidka ketdin iti tanemmo,” impasarunson met ni Alem.
Namigergeren iti buteng ni Siitan. Anian, aya, ta di la ketdin naparaburan iti dadakkel a sanga ken puon ta malabananna koma met ti allawig a dumteng.
Ngem kas pammagbaga dagidi nagawan a dadakkelna, aklonenna ti adda a kasasaadna.
Rimmungsot ti aglawlaw.
No kasano ti butbuteng ni Siitan, kasta met ti panagsagawisiw ken panagpaggaak da Samak, Alem ken Marapapaya. Makilinlinnangsotda iti angin. Agsasalada pay.
“Huh, kitaennakami, Siitan!” ipukpukkaw dagitoy ken ni Siitan. “Nagmayat ti makilinnailo ken ni Angin.”
Mabutbuteng man, naala latta met ni Siitan ti nangitangwa iti ulona. Pudno, adda dita a makikulkulangtot iti angin dagiti mangikuskuspil kenkuana.
Ngem dina pay naala ti nagdumog, adda ditan ti umatiberret nga angin. Iti apagkirem, naggigiddan a narungdo da Samak, Alem ken Marapapaya. Arig naipunget iti puonda ti pannakatukkolda.
Naulantakda a tallo iti daga.
Natalnan ti aglawlaw iti kabigatanna. Adu dagiti tao a nagpabantay ta agurnongda iti kayo.
“Tiamba!” inngirsi ti nakasarak kada Alem, Samak ken Marapapaya. “Adu a pagtungo dagitoy!”
Maasian man, awan naaramidan ni Siitan no di ti nangay-ay iti nagbanagan dagiti tallo. Timmangad.
“Agyamanak, Apo, ta inlisinak iti didigra,” naitanamitimna.#


text:
Enero 1
Ti Enero 1 ti umuna nga aldaw ti tawen iti kalendario a Gregoriano. Adda pay 364 nga al-aldaw ti nabati aginggana intono maungpot ti tawen (365 kadagiti bisiesto a tawen).
Marambakan ti Baro a Tawen kada Enero 1.
Dagiti linaon
Paspasamak[urnosen | urnosen ti taudan]
Naipasngay[urnosen | urnosen ti taudan]
- 1927 – Maurice Béjart, naiyanak idiay Pransia a Suiso a sumasala ken koreograpo (pimmusay 2007)
Pimmusay[urnosen | urnosen ti taudan]
- 1995 – Ted Hawkins, Aprikano-Amerikano a musikero (naipasngay 1936)
Dagiti silpo ti ruar[urnosen | urnosen ti taudan]
Midia a mainaig iti Enero 1 iti Wikimedia Commons


text:
Online a Biblia | BARO A LUBONG A PATARUS TI NASANTUAN A KASURATAN
Kayatmo a basaen daytoy nga artikulo iti %%?
Genesis 12:1-20
12 Ket ni Jehova kinunana ken Abram: “Pumanawka iti pagiliam ken kadagiti kabagiam ken iti balay ni amam nga agturong iti pagilian nga ipakitakto kenka;+2 ket mangaramidakto iti dakkel a nasion manipud kenka ket bendisionankanto ket pagbalinekto a naindaklan ti naganmo; ket agbalinka a maysa a bendision.+3 Ket bendisionakto dagidiay mangbendision kenka, ket ti mangidawdawat ti pakadaksam ilunodkonto,+ ket amin a pampamilia iti daga pudno unay a bendisionandanto ti bagbagida babaen kenka.”+4 Iti kasta napan ni Abram kas iti sinao kenkuana ni Jehova, ket kimmuyog kenkuana ni Lot. Ket ni Abram pitopulo ket lima ti tawenna idi pimmanaw idiay Haran.+5 Gapuna ni Abram innalana ni Sarai nga asawana+ ken ni Lot nga anak ti kabsatna+ ken amin dagiti sanikua a naurnongda+ ken dagiti kararua a nagun-odda idiay Haran, ket rimmuarda a mapan iti daga ti Canaan.+ Kamaudiananna dimtengda iti daga ti Canaan.6 Ket ni Abram nagtultuloy a limmasat iti daga agingga iti lugar ti Siquem,+ iti asideg dagiti dadakkel a kayo ti More;+ ket iti dayta a tiempo adda dagiti Canaanita iti daga.7 Ni Jehova nagparang ita ken Abram ket kinunana: “Iti bin-im+ itdek daytoy a daga.”+ Kalpasan dayta isu nangibangon sadiay iti maysa nga altar ken Jehova, a nagparang kenkuana.8 Idi agangay isu immakar manipud sadiay nga agturong iti nakabambantay a rehion iti daya ti Bethel+ ket impatakderna ti toldana a ti Bethel adda iti laud ken ti Ai+ iti daya. Idin nangibangon sadiay iti maysa nga altar ken Jehova+ ket rinugianna ti umawag iti nagan ni Jehova.+9 Kalpasanna pimmanaw ni Abram iti nagpakarsuanna, a nagalis-alis iti pakarso nga agturong iti Negeb.+10 Ita timmaud ti bisin iti daga ket ni Abram simmalog idiay Egipto tapno agtaeng sadiay kas ganggannaet,+ agsipud ta nakaro ti bisin iti daga.+11 Ket naaramid nga apaman a nakaasidegen a sumrek iti Egipto, idin kinunana ken Sarai nga asawana: “Pangngaasim, ita! Pagaammok unay a maysaka a babai a napintas ti langana.+12 Gapuna sigurado a mapasamak a makitadakanto dagiti Egipcio ket kunaendanto, ‘Daytoy ti asawana.’ Ket sigurado a papatayendakto, ngem sika taginayonendakanto a sibibiag.13 Pangngaasim ta ibagam a kabsatka,+ tapno iti kasta naimbag koma ti lak-amko maigapu kenka, ket ti kararuak sigurado nga agbiagto gapu kenka.”+14 Gapuna napasamak nga, apaman a simrek ni Abram iti Egipto, dagiti Egipcio nakitada ti babai, nga isu napintas unay.15 Ket isu nakita met dagiti prinsipe ni Faraon ket rinugianda nga idaydayaw ken Faraon, iti kasta ti babai naipan iti balay ni Faraon.16 Ket trinatona a sisasayaat ni Abram maigapu kenkuana, ket naaddaan iti karkarnero ken bakbaka ken as-asno ken ad-adipen a lallaki ken ad-adipen a babbai ken as-asna ken kamkamelio.+17 Idin ni Jehova sinagidna ni Faraon ken ti sangakabbalayanna babaen kadagiti dadakkel a saplit+ gapu ken Sarai, nga asawa ni Abram.+18 Gapu iti dayta ni Faraon inayabanna ni Abram ket kinunana: “Ania daytoy inaramidmo kaniak? Apay a saanmo nga imbaga kaniak nga isu ket asawam?+19 Apay a kinunam, ‘Isu kabsatko,’+ iti kasta alaek koman kas asawak? Ket ita adtoy ti asawam. Alaem ket mapankan!”20 Ket ni Faraon nangiruar iti bilbilin kadagiti lallaki maipapan kenkuana, ket isu kinuyogda ken ti asawana ken ti isuamin nga adda kenkuana.+


text:
Panagpaungar Iti Kararua
Agumbika sagpaminsan iti angot
Dagiti amin nga angot a nakairuaman.
Kas iti lagip ti arusip wenno bagbagutot.
Wenno ti sabawil a budobudo ti nakem,
Gatel met dagiti ima a mangipilgad
Iti kakaasi a kasasaad dagiti nagtalawataw
A kas kaniak, simmangkalaingan man
Koma ngem saan met ta pammigat laeng
Datao ti rigat ken banang-es
No di man ket sakuntip ti amo
Iti daytoy nga ili a nakaisadsadan
Ti ganggannaet a bugas ti kinatao.
Numuna ta masapulmo a yagong met
Ti panagsao, agtulad iti bengngat
Dagiti sinangpetan a kunam la no
Agalunos kadagiti leddaang ti inda
Pamsaakan kadagiti kassangpet
A nakailawlaw-anan.
Maminribu a pampanunoten
Ti agsubli iti sibay ken sidong
Dagiti nam-ay nga am-ammo.
Ngem anian ta dika met makasubli
Kadagiti adu a bangungot a rason
Ti madagdagullit nga ipapanaw.
Agumbika kadagiti raman
Nga ar-arapaapen dagiti dakulap
A mailabay iti napudaw nga innapuy
Santo pangep-ep iti amin a bisin
A din am-ammo, nakalipaten iti nagan.
Ngem ammom latta ti dinengdeng
A makapagpaungar iti kararua.
Dawatem dayta kadagiti gagayyem,
Yay-ayom ti maipadigo a ray-a
Iti nasapa pay laeng a sardam.
Aurelio Solver Agcaoili
Carson, CA
Oktubre 2005
2 comments:
- Ka Iddo said...
-
imasnan diuli!
kapin-ano kad ni Delfin Dumayas da Edison?
- October 12, 2005 at 5:36 PM
- ariel said...
-
diuli--ket julie? anian nga onomatopeia!
diak man ammo, jim, no agkakabagianda. mabalin siguro ta taga-sarrat dagitoy gagayyem nga agidiaya no kua iti dinengdeng a saluyot ken utong no kasta nga aglaaw ti bagi ken kararuami ditoy.
- October 13, 2005 at 9:04 AM


text:
Mannubbot a Balikas
Agtagilasag ti balikas a mannubbot.
Kas iti antigo a dios wenno ti kaarngina,
agparnuay daytoy iti piskel
ken urat ken gitebgiteb iti puso ken pispis
iti distansia ti panagngangabit-ken-patay
ken panagungar dagiti imuko ti sao.
Kadagiti awang ti isip, sadiay a mamunganay
ti panangararua dagiti sabong a korona
dagiti managuyaw a rurog ti sadiwa a malem
a ti angin ket mangitayyek iti alipugpog
sa mangisagut iti narugit a tapok
iti mailansa a patiray-ok. Sadiay, iti kalbario
dagiti adu a panagtutuok ni mannaniw,
sadiay a magteng ti ungto ti pammadso.
Agrupsa ti lasag ti balikas, sagrado man
daytoy wenno adiadi laeng dagiti maumrasan
a panagun-unnoy. Kas iti sagiwisiw ti angin
iti ubing a sardam. Daytoy ti karinio
dagiti panawen, kuna ti angin, sana
ipandanggo dagiti bulong iti arasaas ti parbangon
nga in-inawen dagiti bantay iti Tantalus
wenno ti Bimmaboy iti Ilocos dagiti agragut
a rikna. Iti akinkannigid nga ima ti panagbilang
kadagiti agpullo a pannakaidasay: sao kontra
iti Sao iti agbaliwegweg a panagpasugnod
dagiti misterio nga iti sellang, sadiay nga agumbi
dagiti pimpiman a rugso. Saan ta saan
a madagullit dagiti kaipapan dagiti rabrabak,
iti man internet a naglanglangayan ti dila
wenno iti saem dagiti balikas nga insawang
iti rabii dagiti daan a peggad nga iti surat
inyusuat dagiti gera iti pangngarig ti kontra-ayat.
Namak pay: sangadangan a sayangguseng
ti kaadu dagiti basol dagiti mortal a sao.
Iti lakasa ti panunot, idian ti agpakaasi
kadagiti katay a busbusbusen ni silalaing:
adda panawen ti husga uray kadagiti agmandi
a dingnguen. Saan nga iti karit ti puon
ti kaipapanan dagiti mannubbot a balikas.
Adda kadagiti palabras a makaited agas.
A Solver Agcaoili
Hon, HI
Agosto 31/08
No comments:
Subscribe to: Post Comments (Atom)


text:
PAKASARITAAN TI BIAG
Ti Amin-Tiempo a Ministerio—No Ania ti Nangituronganna Kaniak
Iti las-ud ti 65 a tawen a kaaddak iti amin-tiempo a ministerio, maibagak a napnuan ti biagko iti naragsak nga al-aldaw. Saanna a kayat a sawen nga awan ti napasarak a ladingit ken pannakaupay. (Sal. 34:12; 94:19) Ngem makunak a nakaragragsak ken makapnek unay ti panagbiagko!
SEPTIEMBRE 7, 1950 idi nagbalinak a Bethelite iti Brooklyn. Ti laeng mangbukel idi iti pamilia ti Bethel ket 355 a kakabsat a lallaki ken babbai a nadumaduma ti nasionalidadda ken agedad manipud 19 agingga iti 80. Adu kadakuada ket napulotan a Kristiano.
TI PANANGRUGIK NGA AGSERBI KEN JEHOVA
Insuronak ni nanangko nga agserbi iti “naragsak a Dios.” (1 Tim. 1:11) Ubingak pay idi nangrugi nga agserbi ni Nanang ken ni Jehova. Idi Hulio 1, 1939, iti edadko a 10, nabautisaranak iti maysa a zone assembly (maawagan itan iti circuit assembly) iti Columbus, Nebraska, U.S.A. Agarup 100 ti bilangmi a timmabuno iti naabangan a pasilidad tapno agdengngeg iti nairekord a lektiur ni Joseph Rutherford a napauluan “Fascism or Freedom.” Iti katengngaan ti lektiur, sinerrekdakami ti maysa a bunggoy, riniribukda ti programa, sa pinapanawdakami. Isu a nagtataripnongkami iti pagtaengan ti maysa a kabsat a saan unay nga adayo iti ili ket intuloymi a dinengngeg ti nabatbati a paset ti programa. Isu a dimo pakasdaawan no apay a diak malipatan ti petsa ti pannakabautisarko!
Inkagumaan ni Nanang nga isuro kaniak ti kinapudno. Nupay nasingpet ken responsable ni Tatang, saan unay nga interesado iti relihion wenno iti espiritualidadko. Ni Nanang agraman ti dadduma pay a Saksi ni Jehova iti Omaha Congregation ti nangparparegta kaniak.
NO KASANO A NAIKEDDENGKO TI ARAMIDEK ITI BIAGKO
Dandaniak idin aggraduar iti hayskul idi kasapulan nga agdesisionak no ania ti pangusarak iti biagko. Iti kada bakasion iti eskuelaan, nagserbiak kas vacation pioneer (maawagan itan iti auxiliary pioneer), a kaduak ti dadduma pay a kasadarak.
Dua a babbaro a katurturpos laeng iti maikapito a klase ti Gilead School—da John Chimiklis ken Ted Jaracz—ti naidestino iti lugarmi kas agdaldaliasat a manangaywan. Nasdaawak idi naammuak a nasurok laeng a 20 ti tawenda. Agtawenak idin iti 18 ken dandaniakon aggraduar iti hayskul. Malaglagipko pay laeng ti panangdamag ni Kabsat Chimiklis no ania ti kayatko a pangusaran iti biagko. Idi imbagak ti planok, imparegtana kaniak: “Wen, sumrekka a dagus iti amin-tiempo a ministerio. Dimo ammo no anianto ti pangituronganna kenka.” Immukuok iti pusok dayta a balakad, agraman ti nasayaat nga ulidan dagitoy a kakabsat. Isu a kalpasan ti panaggraduarko, nangrugiak nga agpayunir idi 1948.
NO KASANO A NAGBALINAK A BETHELITE
Idi Hulio 1950, kaduak dagiti nagannakko a timmabuno iti internasional a kombension iti Yankee Stadium iti New York City. Iti dayta a kombension, immatenderak iti miting para kadagiti interesado nga agserbi iti Bethel. Impatulodko ti aplikasionko, nga imbagak a maragsakanak nga agserbi sadiay.
Nupay saan a kinontra ni Tatang ti panagpayunirko ken ti panagtalinaedko iti poderda, imbagana a tumulongak kadagiti magastos iti balay. Isu nga iti maysa nga aldaw iti nasapa a paset ti Agosto, idi mapanak koman agbirok iti trabaho, kinitak nga umuna ti mailbox-mi. Adda suratko a naggapu iti Brooklyn a pirmado ni Nathan H. Knorr. Kastoy ti linaonna: “Naawatmi ti aplikasionmo nga agserbi ditoy Bethel. Ammok a kayatmo ti agtalinaed iti Bethel iti unos ti panagbiagmo. Kayatko ngarud nga agreportka ditoy Bethel iti 124 Columbia Heights, Brooklyn, New York, inton Septiembre 7, 1950.”
Idi simmangpet ni Tatang iti dayta nga aldaw manipud trabahona, imbagak a nakasarakakon iti trabaho. Kunana, “Nasayaat no kasta, ket sadino?” Kinunak, “Iti Brooklyn Bethel, ket umawatak iti $10.00 iti binulan.” Nasdaaw ngem kunana a no dayta ti kayatko, masapul a saysayaatek ti agtrabaho. Di nagbayag kalpasanna, nabautisaran ni Tatang iti kombension iti Yankee Stadium idi 1953!
Makaparagsak ta naawis met iti Bethel ti partnerko a payunir a ni Alfred Nussrallah, isu a nagkuyogkamin a nagbiahe. Idi agangay, nagasawa da Alfred ken Joan, nageskuelada iti Gilead, sa nagserbida kas misionero iti Lebanon. Idi agangay, nagsublida iti Estados Unidos kas agdaldaliasat a manangaywan.
DAGITI TRABAHOK ITI BETHEL
Ti damo a trabahok iti Bethel ket paradait iti libro iti Bindery. Ti damo a publikasion a naited a trabahuek ket ti libro a What Has Religion Done for Mankind? Kalpasan ti agarup walo a bulanko iti Bindery, nayakarak iti Service Department a ni Kabsat Thomas J. Sullivan idi ti manangaywan iti dayta. Nagsayaat ti makipagtrabaho kenkuana ta nagunggonaanak iti naespirituan a sirib ken pannakaammo a nagun-odna iti adu a tawtawen a kaaddana iti organisasion.
Kalpasan ti agarup tallo a tawenko iti Service Department, ni Max Larson a manangaywan iti paktoria imbagana kaniak a kayatnak kano a makasarita ni Kabsat Knorr. Pinampanunotko no adda ngata madi a naaramidak. Nabang-aranak idi imbaga ni Kabsat Knorr a kayatna la a maammuan no adda planok a rummuar iti Bethel iti masanguanan. Kasapulanna ngamin ti temporario nga agtrabaho iti opisinana ken kayatna a kitaen no kabaelak dayta a trabaho. Kinunak nga awan ti planok a pumanaw iti Bethel. Idi agangay, naaddaanak iti pribilehio nga agtrabaho iti opisinana iti simmaruno a 20 a tawen.
Masansan nga ibagak a diak mabaybayadan ti edukasion a naawatko manipud iti pannakipagtrabahok kada Kabsat Sullivan ken Kabsat Knorr, kasta met iti dadduma pay a Bethelite, a kas kada Milton Henschel, Klaus Jensen, Max Larson, Hugo Riemer, ken Grant Suiter. *
Nakaor-organisado dagiti kakabsat a nakaduak iti panangitungpalda iti annongenda iti organisasion. Nakasasaet nga agtrabaho ni Kabsat Knorr ta kayatna a naan-anay a rumang-ay ti trabaho ti Pagarian. Nalaka a kasarsarita. Uray no naiduma ti panangmatmatmi iti maysa a banag, mabalinmi latta nga ibaga ti opinionmi ken agtalek kadakami.
Iti maysa a gundaway, nakisarita kaniak ni Kabsat Knorr maipapan iti panangasikaso kadagiti kasla saan unay nga importante a banag. Kas pagarigan, imbagana nga idi isu ti manangaywan iti paktoria, tumawag kenkuana ni Kabsat Rutherford ket ibagana: “Kabsat Knorr, inton umayka mangaldaw kalpasan ti trabahom iti paktoria, pangngaasim man ta mangitugotka kadagiti burador ti lapis. Kasapulak dagita iti lamisaanko.” Kinuna ni Kabsat Knorr a dumagas iti burador iti pagalaan iti suplay ken ibulsana dagita. Sa iti tengnga ti aldaw, ipanna dagita iti opisina ni Kabsat Rutherford. Bassit laeng a banag dayta, ngem nakapatpateg ken Kabsat Rutherford. Kalpasanna, kinuna kaniak ni Kabsat Knorr: “Kayatko nga adda latta koma nataharan a lapis iti lamisaanko. Pangngaasim man ta binigat a mangidagaska.” Iti adu a tawtawen, siniguradok a mataharan dagiti lapis ni Kabsat Knorr.
Masansan a dakamaten ni Kabsat Knorr a kasapulan nga agimdengkami a naimbag iti instruksion no adda maipatrabaho kadakami. Naminsan, indetalyena no ania ti aramidek, ngem saanak a dimngeg a naimbag. Nagresulta daytoy iti banag a nakaibabainanna. Nadanaganak unay, isu a nangaramidak iti ababa a surat ket imbagak a pagbabbabawyak ti naaramidak ket uray iyakardak lattan iti sabali nga opisina. Iti dayta met laeng a bigat, immay ni Kabsat Knorr iti lamisaanko ket kinunana: “Robert, nabasak ti suratmo. Pudno a nagkamalika. Nagsaritaanta dayta idin, ngem siguradok a naan-annadka inton maminsan. Ala, ituloytan ti agtrabaho.” Apresiarek unay ti naasi a konsiderasionna.
TI TARIGAGAYKO A MANGASAWA
Walo a tawenko idin iti Bethel, ngem awan ti sabali a planok no di ti agtultuloy nga agserbi iti Bethel. Ngem nagbalbaliw dayta. Idi dandanin ti internasional a kombension iti Yankee Stadium ken iti Polo Grounds idi 1958, nakitak manen ni Lorraine Brookes, a naam-ammok idi 1955 bayat nga agpaypayunir idiay Montreal, Canada. Nagustuak ti panangipategna iti amin-tiempo a panagserbi ken ti kinatulokna nga agserbi iti sadinoman a pangibaonan kenkuana ti organisasion ni Jehova. Kalat ni Lorraine ti ageskuela iti Gilead. Agtawen iti 22 idi naawis nga ageskuela iti maika-27 a klase idi 1956. Kalpasan a nagturpos, naibaon kas misionero iti Brazil. Nagbalinkami a nasinged idi 1958, ket pinatganna ti kiddawko nga agkasarkami. Implanomi ti agkasar iti sumaruno a tawen ket ninamnamami nga agkaduakami nga agserbi kas misionero.
Idi imbagak ken Kabsat Knorr ti planok, insingasingna nga aguraykami pay iti tallo a tawen, sakamto agkasar, ket agserbikamto iti Brooklyn Bethel. Tapno agtalinaed iti Bethel dagiti agasawa iti daydi a tiempo, ti maysa kadakuada ket masapul a nakapagserbin iti Bethel iti 10 a tawen wenno nasursurok pay ken masapul met a naka-tallo a tawenen iti Bethel ti agbalin nga asawana. Isu nga immanamong nga agserbi ni Lorraine iti dua a tawen iti Brazil Bethel ken maysa a tawen iti Brooklyn Bethel sakbay a nagkasarkami.
Iti umuna a dua a tawen a panagnobiomi, ti laeng komunikasionmi ket babaen iti surat. Nangina ngamin ti itatawag iti telepono, ken awan pay idi ti e-mail! Idi nagkasarkami idi Septiembre 16, 1961, anian a nagdakkel a pribilehiomi ta ni Kabsat Knorr ti nangipaay iti palawag ti kasar. Kasla nagbayag ti tallo a tawen a panaguraymi. Ngem no lagipenmi ti napalabas a nasurok a 50 a tawen a makapnek ken naragsak a panagasawami, umanamongkami a saan a sayang daydi a panagur-uraymi!
DAGITI PRIBILEHIOMI
Idi 1964, naaddaanak iti pribilehio a bumisita iti sabali a pagpagilian kas zone overseer. Iti daydi a tiempo, saan a kumuyog dagiti assawa a babbai kadagita a panagbisita. Ngem nabaliwan dayta nga urnos idi 1977. Iti dayta a tawen, kinaduami ken Lorraine dagiti agassawa a da Grant ken Edith Suiter iti ibibisitada kadagiti sanga nga opisina iti Germany, Austria, Greece, Cyprus, Turkey, ken Israel. Amin-amin, adda agarup 70 a pagilian a nabisitak iti intero a lubong.
Iti maysa nga ibibisitak iti Brazil idi 1980, ti maysa kadagiti napananmi ket ti siudad ti Belém, maysa a lugar iti equator a nagserbian idi ni Lorraine kas misionero. Bimmisitakami met kadagiti kakabsat iti siudad ti Manaus. Iti maysa a palawag iti istadium, nakitami ti maysa a naiputputong a grupo a saan a sumursurot iti nakairuaman a panangabrasa dagiti Braziliano a panagiinnagek dagiti babbai ken panagiinnalamano dagiti lallaki. Apay?
Isuda dagiti patpatgentayo a kakabsat a naggapu iti leper colony iti kabakiran ti Amazon. Tapno dida mayakar ti sakitda a leprosy, saanda a nakiinnabrasa kadagiti timmabuno. Ngem natukay ti riknami iti pannakakitami kadakuada, ket diminto malipatan ti naragsak a ruprupada! Pudno ti kinuna ni Isaias: “Dagiti bukodko nga adipen agdir-idanto a sirarag-o gapu iti nasayaat a kasasaad ti puso.”—Isa. 65:14.
NARAGSAK KEN MAKAPNEK A BIAG
Masansan a pagsaritaanmi ken Lorraine ti nasurok nga 60 a tawen nga amin-tiempo a panagserbimi ken Jehova. Nakaragragsakkami kadagiti sinagrapmi a bendision iti panagpaiturongmi ken Jehova babaen ti organisasionna. Nupay saanakon a makapagbiahe iti sabali a pagpagilian kas iti dati, kabaelak pay ti inaldaw nga agtrabaho kas maysa a katulongan iti Coordinators’ Committee ken Service Committee ti Bagi a Manarawidwid. Naimpusuan nga apresiarek ti pribilehiok a mangsuporta iti sangalubongan a panagkakabsat iti kastoy a pamay-an. Makapaamanga a makita ti nakaad-adu nga agtutubo a lallaki ken babbai a simrek iti amin-tiempo a panagserbi ken addaan iti kababalin a kas ken Isaias, a nagkuna: “Adtoyak! Ibaonnak!” (Isa. 6:8) Paneknekan dagitoy a kakabsat a pudno ti kinuna ti manangaywan iti sirkito a nabayagen a nangibaga kaniak: “Sumrekka a dagus iti amin-tiempo a ministerio. Dimo ammo no anianto ti pangituronganna kenka.”
^ par. 20 Para iti pakasaritaan ti biag ti sumagmamano kadagitoy a kakabsat, kitaen dagiti sumaganad a ruar ti The Watchtower: Klaus Jensen (Oktubre 15, 1969); Thomas J. Sullivan (Agosto 15, 1965); Hugo Riemer (Septiembre 15, 1964); ken Ti Pagwanawanan: Max Larson (Septiembre 1, 1989) ken Grant Suiter (Marso 1, 1984).


text:
Friday, July 8, 2016
INALDAW KOMA A MARIKNA TI KAIPAPANAN TI NUTRITION MONTH 2016
Cabugao, Ilocos Sur – Ti Local Government Unit (LGU)-Cabugao babaen iti kabarbaro nga Administrasion nga idauluan ni Mayor Josh Edward S. Cobangbang ket makikaysa iti amin nga Ahensia/Opisina ken iti sapasap iti pannakaobserbar ti kaipapanan ti Nutrition Month iti bulan ti Hulio 2016 babaen iti Tema: “First 1000 Days ni baby pahalagahan para sa malusog na kinabukasan.”
Babaen itoy, agkakammayet dagiti nadumaduma nga Ahensia/Opisina iti programada iti “Feeding Program” a paset ti aktibidadda a maipatungpal iti bulan ti Hulio 2016.
Iti pannakiuman ti Web In-Action kadagiti Barangay Nutrition Scholars (BNS) itay nabiit, imbatadda a dadduma nga aktibidad-da a maigannuat iti bulan ti Hulio 2016 kadagiti 33 a barangay ken 26 a pageskuelaan ti Munisipalidad ket iti Backyard/home, school and Community Gardening, Mother’s Class, Nutrition Education, Pabasa sa Nutrisyon ken Supplemental Feeding ti dadduma nga ubbing nga adda rekordna iti mal-nutrision.
Innayonda a makiko-koordinarda met kadagiti Opisiales ti barangay iti pannakaipatungpal dagiti nadakamat nga aktibidades-da.
Dagitoy nga aksion ken inisiatiba ket babaen iti agtultuloy a panangilungalong ti Gobierno Munisipal nga idauluan ni Mayor Josh Edward S. Cobangbang a mapagkaykaysa ti puersa a sakupen ti Municipal Nutrition Council Committee nga idauluanna kadagiti Ahensia ken Opisina nga adda iti salinong ti LGU a mangipaganetget ti kaipapanan ken sagudayen ti programa kadagiti barangay tapno matun-oyan dagiti kangrunaan a turongen iti panggep a pananglapped ti malnutrision ken panangikkat ti panagbisin kadagiti ubbing ken inna. # (Web In-Action)
Babaen itoy, agkakammayet dagiti nadumaduma nga Ahensia/Opisina iti programada iti “Feeding Program” a paset ti aktibidadda a maipatungpal iti bulan ti Hulio 2016.
Iti pannakiuman ti Web In-Action kadagiti Barangay Nutrition Scholars (BNS) itay nabiit, imbatadda a dadduma nga aktibidad-da a maigannuat iti bulan ti Hulio 2016 kadagiti 33 a barangay ken 26 a pageskuelaan ti Munisipalidad ket iti Backyard/home, school and Community Gardening, Mother’s Class, Nutrition Education, Pabasa sa Nutrisyon ken Supplemental Feeding ti dadduma nga ubbing nga adda rekordna iti mal-nutrision.
Innayonda a makiko-koordinarda met kadagiti Opisiales ti barangay iti pannakaipatungpal dagiti nadakamat nga aktibidades-da.
Dagitoy nga aksion ken inisiatiba ket babaen iti agtultuloy a panangilungalong ti Gobierno Munisipal nga idauluan ni Mayor Josh Edward S. Cobangbang a mapagkaykaysa ti puersa a sakupen ti Municipal Nutrition Council Committee nga idauluanna kadagiti Ahensia ken Opisina nga adda iti salinong ti LGU a mangipaganetget ti kaipapanan ken sagudayen ti programa kadagiti barangay tapno matun-oyan dagiti kangrunaan a turongen iti panggep a pananglapped ti malnutrision ken panangikkat ti panagbisin kadagiti ubbing ken inna. # (Web In-Action)
Posted by Bayan ng Cabugao, Ilocos Sur at 1:36 PM
Subscribe to: Post Comments (Atom)


text:
Online a Biblia | BARO A LUBONG A PATARUS TI NASANTUAN A KASURATAN
Kayatmo a basaen daytoy nga artikulo iti %%?
Malakias 4:1-6
4 “Ta, adtoy! um-umay ti aldaw a sumsumged a kas iti urno,+ ket amin dagidiay nadursok ken amin dagidiay agar-aramid iti kinadangkes agbalindanto a kas punget.+ Ket sigurado nga alun-onento ida ti aldaw nga um-umay,” kinuna ni Jehova ti buybuyot, “iti kasta saanto a mangitedda kadakuada uray ramut wenno kangrunaan a sanga.+2 Ket kadakayo nga agbuteng iti naganko sigurado nga agsilnagto ti init ti kinalinteg,+ a kadagiti payakna adda pannakapaimbag;+ ket pudno a rummuarkayto ket karukayenyo ti daga a kas kadagiti pinalukmeg a kigaw a baka.”+3 “Ket sigurado nga ibaddebaddekyonto dagidiay nadangkes, ta agbalindanto a kas pulbos iti baba dagiti dapan ti saksakayo iti aldaw a panagtignayko,”+ kinuna ni Jehova ti buybuyot.4 “Lagipenyo ti linteg ni Moises nga adipenko nga imbilinko kenkuana idiay Horeb maipapan iti intero nga Israel, uray pay dagiti alagaden ken dagiti hudisial a pangngeddeng.+5 “Adtoy! Ibaonko kadakayo ni Elias a mammadto+ sakbay ti iyaay ti dakkel ken nakaam-amak nga aldaw ni Jehova.+6 Ket isublinanto ti puso ti amma iti annak, ken ti puso ti annak kadagiti amma; tapno iti kasta saanak koma nga umay ket pudno a kabilek ti daga buyogen ti panangipaay iti dayta iti pannakadadael.”+


text:
KAPITULO 11
Pannakagugor iti Moral—Iparangarangna ti Kinasanto ti Dios
1. Ania ti nasirmata ni Ezequiel a pagsidsiddaawantayo?
ANIA ngata no napadasam ti napadasan ni propeta Ezequiel agarup 25 a siglon ti napalabas? Panunotem daytoy: Umas-asidegka iti nakalawlawa ken naranga a templo. Adda mannakabalin nga anghel a sidadaan a mangipasiar kenka iti dayta a nakaskasdaaw a lugar! Immulika iti pito a tukad nga agturong iti maysa kadagiti tallo a ruangan. Napalalo ti siddaawmo kadagitoy a pagserkan nga agarup 30 a metro ti kangatona. Manipud sadiay, makitam dagiti siled ti guardia. Kadagiti adigi, adda dagiti elegante a kitikit dagiti kayo a palma.—Ezeq. 40:1-4, 10, 14, 16, 22; 41:20.
2. (a) Ania ti iladladawan ti naimpadtuan a templo? (Kitaenyo met ti footnote.) (b) Ania ti masursurotayo kadagiti paset iti pagserkan iti templo?
2 Daytoy ket naimpadtuan a naespirituan a templo. Detalyado ti panangdeskribir ni Ezequiel iti daytoy, nga uray la sinaklawna ti kapitulo 40 agingga iti 48 iti librona a naglaon iti padto. Daytoy a templo iladladawanna ti urnos ni Jehova para iti nasin-aw a panagdaydayaw. Ti tunggal pasetna ket adda kaipapananna iti panagdaydayawtayo kadagitoy maudi nga al-aldaw. * Ania ti iladladawan dagiti nangato a ruangan? Ipalagipna kadatayo a dagidiay sumrek iti urnos ni Jehova para iti nasin-aw a panagdaydayaw ket masapul nga agbiag maitunos kadagiti nangato ken nalinteg a pagalagadan ti Dios. Kasta met laeng ti iladladawan dagiti naikitikit a kayo ti palma ta iti Biblia, dagiti palma irepresentarna no dadduma ti kinalinteg. (Sal. 92:12) Dagiti ngay siled ti guardia? Nalawag a dagidiay saan a mangraem kadagiti pagalagadan ti Dios ket saan a mapalubosan a sumrek iti daytoy nangayed ken nasin-aw a panagdaydayaw a makaited iti biag.—Ezeq. 44:9.
3. Apay a masapul nga agtultuloy a magugoran dagiti pasurot ni Kristo?
3 Kasano a natungpal ti sirmata ni Ezequiel? Kas naammuantayo iti Kapitulo 2 daytoy a libro, inusar ni Jehova ni Kristo a manggugor iti ilina manipud idi 1914 agingga iti umuna a paset ti 1919. Dita kadi a nagpatingga dayta a naisangsangayan a pannakagugor? Saan! Iti intero a napalabas a siglo, agtultuloy nga intandudo ni Kristo dagiti nasantuan a pagalagadan ni Jehova mainaig iti kondukta. Gapuna, masapul nga agtultuloy a magugoran dagiti pasurotna. Apay? Ngamin, ur-urnongen ni Kristo dagiti pasurotna manipud iti daytoy a lubong a nababa ti moralna ken agtultuloy nga ikagkagumaan ni Satanas nga ilumlom ida iti immoralidad. (Basaen ti 2 Pedro 2:20-22.) Usigentayo ti tallo a benneg nga agtultuloy a pakaguggugoran dagiti pudno a Kristiano. Umuna, usigentayo ti sumagmamano a pannakagugor iti moral. Maikadua, ti napateg a probision tapno agtalinaed a nadalus ti kongregasion, ken maikatlo, ti urnos ti pamilia.
Pannakagugor iti Moral iti Panaglabas Dagiti Tawen
4, 5. Ania a taktika ti nabayagen nga us-usaren ni Satanas, ken kasano ti kaballigina?
4 Kanayon nga interesado unay ti ili ni Jehova iti moral ken nalinteg a kondukta. Gapuna, sidadaanda a mangyaplikar kadagiti nalawlawag a bilin mainaig iti daytoy. Usigentayo ti sumagmamano a pagarigan.
5 Seksual nga immoralidad. Pinanggep ni Jehova a ti seksual a relasion dagiti agassawa ket nadalus ken makaay-ayo. Pagragsakan ni Satanas a dadaelen dayta a nagsayaat a sagut ket pagbalbalinenna a narugit ken us-usarenna a mangsulisog iti ili ni Jehova tapno mapagurada ti Dios. Idi kaaldawan ni Balaam, nagballigi ni Satanas a nangusar iti dayta a taktika ket nakalkaldaang ti resultana. Nakarkaro pay ti panangusarna iti dayta a taktika kadagitoy maudi nga al-aldaw.—Num. 25:1-3, 9; Apoc. 2:14.
6. Ania a sapata ti naipablaak iti Watch Tower, ania ti inaramid ti adu, ken apay a naisardeng dayta idi agangay? (Kitaenyo met ti footnote.)
6 Tapno saan nga agballigi ni Satanas, naipablaak iti Hunio 15, 1908 a ruar ti Watch Tower ti maysa a sapata a naglaon iti kastoy a kari: “Iti aniaman a tiempo ken iti sadinoman, ti pannakilangenko iti saanko a kasekso iti pribado a lugar ket kas met laeng iti pannakilangenko no addakami iti publiko.” * Nupay saan a maikalikagum ti panangaramid iti daytoy a sapata, adu ti immanamong iti daytoy ken impaipablaakda ti naganda iti Zion’s Watch Tower. Nakatulong daytoy iti adu ngem kalpasan ti sumagmamano a tawen, naisardeng ti sapata gapu ta napaliiw a rutina laengen daytoy. Ngem naitandudo latta dagiti nangato a pagalagadan iti moral nga ireprepresentarna.
7. Idi 1935, ania a problema ti linawlawagan ti The Watchtower, ken ania a pagalagadan ti pinatalgedanna?
7 Kimmaro ti ibubusor ni Satanas. Iti Marso 1, 1935 a ruar ti The Watchtower, sipaprangka a nailawlawag ti kumarkaro a problema ti ili ti Dios. Adda dagiti nangipagarup a no makiramramanda iti ministerio, saanen a maikalikagum a salimetmetanda dagiti moral a pagalagadan ni Jehova iti pribado a biagda. Kuna ti The Watchtower: “Masapul a laglagipen ti maysa a saan laeng a ti pannakiraman iti ministerio ti napateg. Dagiti saksi ni Jehova ket pannakabagi ti Dios isu nga obligadoda a mangirepresentar ken ni Jehova ken iti pagarianna iti umiso a pamay-an.” Kalpasanna, nangipaay ti artikulo iti nalawag a balakad maipapan iti panagasawa ken pagalagadan iti moral, a nakatulong iti ili ti Dios nga ‘umadayo iti pannakiabig.’—1 Cor. 6:18.
8. Apay a maulit-ulit nga impaganetget Ti Pagwanawanan ti naan-anay a kaipapanan ti Griego a sao para iti seksual nga immoralidad?
8 Kadagiti kallabes a dekada, maulit-ulit nga impaganetget Ti Pagwanawanan ti umiso a kaipapanan ti sao a nausar iti Griego a Kasuratan para iti seksual nga immoralidad—ti por·neiʹa. Ti kaipapananna ket saan laeng a limitado iti seksual a panagdenna. Imbes ketdi ramanenna ti nagduduma nga immoral ken narugit nga aramid a gagangay a mapaspasamak kadagiti pagtaengan dagiti balangkantis. Gapuna, nasalakniban dagiti pasurot ni Kristo manipud iti seksual nga immoralidad nga ar-aramiden ti adu iti kaaldawantayo.—Basaen ti Efeso 4:17-19.
9, 10. (a) Ania a moral nga isyu ti nailawlawag iti The Watchtower idi 1935? (b) Ania ti balanse a panangmatmat ti Biblia iti panaginum iti arak?
9 Nalabes a panaginum iti arak. Iti Marso 1, 1935, a ruar ti The Watchtower, nailawlawag ti sabali pay a moral nga isyu: “Napaliiw met nga adda dagiti makiramraman iti panangasaba ken ar-aramidenda latta dagiti dadduma pay nga obligasionda iti organisasion uray no [nakainumda]. Ania ti ibaga ti Kasuratan mainaig iti panaginum iti arak? Maitutop kadi ti uminum iti arak nga uray la maapektaran ti panagserbi ti maysa iti organisasion ti Apo?”
10 Kas sungbat, nailawlawag iti artikulo ti balanse a panangmatmat ti Sao ti Dios iti arak. Saan a kondenaren ti Biblia ti natimbeng a panaginum iti arak, ngem nainget ti panangkondenarna iti panagbarbartek. (Sal. 104:14, 15; 1 Cor. 6:9, 10) No maipapan iti pannakiraman iti sagrado a panagserbi bayat a nakainum ti maysa, nabayagen a maipalpalagip iti ili ti Dios ti salaysay maipapan kadagiti annak ni Aaron, a pinapatay ti Dios gapu iti saan a maitutop a panangikabilda iti apuy iti altar ti Dios. Di nagbayag kalpasan dayta, imbaga ti salaysay ti mabalin a makagapu no apay a saan a maitutop ti inaramidda, gapu ta adda linteg nga inted ti Dios a mangiparit kadagiti papadi nga uminum iti arak bayat nga ar-aramidenda dagiti sagrado nga annongenda. (Lev. 10:1, 2, 8-11) Kas panangyaplikar iti dayta a prinsipio ita, sigsiguraduen dagiti pasurot ni Kristo a saanda a nakainum bayat a makiramramanda iti sagrado a panagserbi.
11. Apay a bendision para iti ili ti Dios no makaawatda iti nalawlawag a pannakatarus maipapan iti panaginum iti arak?
11 Kadagiti kallabes a dekada, nakaawat manen dagiti pasurot ni Kristo iti nalawlawag a pannakaawat maipapan iti kanayon a panaginum ken pannakaadikto iti arak. Imbag laengen ta adda dagiti naintiempuan a naespirituan a taraon a nakatulong iti adu a mangkontrol iti panaginumda ket simmayaat ti kabibiagda. Adu pay ketdi ti naan-anayen a nangisardeng iti panaginumda iti arak. Awan ti nangipalubos a ti arak ti mangdadael iti dignidadda, iti pamiliada ken, kangrunaan iti amin, iti pribilehioda a makiraman iti nasin-aw a panagdaydayaw ken ni Jehova.
“Diak mapanunot ti Apotayo nga agat-tabako wenno mangisaksakmol iti aniaman a narugit a banag.”—C. T. Russell
12. Ania ti panangmatmat dagiti pasurot ni Kristo iti tabako uray idi sakbay pay a nangrugi ti maudi nga al-aldaw?
12 Panagusar iti tabako. Sakbay pay a nangrugi ti maudi nga al-aldaw, saanen a kayat dagiti pasurot ni Kristo ti agusar iti tabako. Malagip ti lakayen a kabsat, a ni Charles Capen, ti damo a pannakakitana ken ni Charles Taze Russell iti maudi a paset ti maika-19 a siglo. Ni Kabsat Capen, nga agtawen laeng idi iti 13, ken ti tallo kadagiti kakabsatna ket adda iti agdan ti Bible House iti Allegheny, Pennsylvania. Idi limmabas ni Kabsat Russell, insaludsodna: “Agsigsigariliokayo kadi? Adda maang-angotko nga agat-sigarilio.” Kinunada a saanda nga agsigsigarilio. Awan duadua a nabigbigda ti panangmatmatna iti panagusar iti tabako. Iti Agosto 1, 1895 a ruar ti Watch Tower, kinuna ni Kabsat Russell maibatay iti 2 Corinto 7:1: “Awan ti makitak a rason a pakaidayawan ti Dios, wenno pagsayaatan ti siasinoman a Kristiano ti panagusar iti tabako iti aniaman a pamay-an. . . . Diak mapanunot ti Apotayo nga agat-tabako wenno mangisaksakmol iti aniaman a narugit a banag.”
13. Ania a pannakagugor iti moral ti napasamak idi 1973?
13 Idi 1935, inawagan ti The Watchtower ti tabako kas “narugit a ruot” ken kunana a dagidiay agngalngal wenno mangsusop iti dayta ket saan a makapagtalinaed kas miembro ti pamilia ti Bethel wenno makapagserbi kas pannakabagi ti organisasion ti Dios kas payunir wenno agdaldaliasat a ministro. Idi 1973, adda kanayonan a pannakagugor iti moral. Inlawlawag ti Hunio 1 a ruar ti The Watchtower nga awan ti Saksi ni Jehova a makapagtalinaed a nasayaat ti takderna iti kongregasion no saanna nga isardeng daytoy a makapapatay, narugit, ken saan a naayat nga aramid. Nailaksid dagidiay nagusar latta iti tabako. * Nangaramid manen ni Kristo iti napateg nga addang a manggugor kadagiti pasurotna.
14. Ania ti pagalagadan ti Dios mainaig iti dara? Kasano a nagbalin a gagangay ti panangyalison iti dara?
14 Panagusar iti dara. Idi kaaldawan ni Noe, kinuna ti Dios a dakes ti mangan iti dara. Pinatalgedanna dayta iti Linteg nga intedna iti nasion ti Israel, ken kasta met laeng ti imbilinna iti kongregasion Kristiano idi kinunana nga ‘umadayokayo . . . iti dara.’ (Ara. 15:20, 29; Gen. 9:4; Lev. 7:26) Iti kaaldawantayo, saan a nakaskasdaaw a nakabirok ni Satanas iti pamay-an tapno adu ti mangsalungasing iti dayta a pagalagadan ti Dios. Idi maika-19 a siglo, nageksperimento dagiti doktor maipapan iti panangyalison iti dara, ngem idi nadiskobre dagiti tipo ti dara, nagsaknapen daytoy nga aramid. Idi 1937, nairugi ti panagurnong kadagiti dara sa maikabil kadagiti blood bank. Naitandudo ti panangyalison iti dara gapu iti Sangalubongan a Gubat II. Di nagbayag, gagangayen ti panangyalison iti dara iti intero a lubong.
15, 16. (a) Ania ti takder dagiti Saksi ni Jehova mainaig iti panangyalison iti dara? (b) Ania a tulong ti naipaay kadagiti pasurot ni Kristo mainaig iti panangyalison ken iti panagpaagas a di agusar iti dara, ken ania ti resultana?
15 Idi 1944, kinuna ti The Watchtower a ti panagpayalison iti dara ket awan ti nakaidumaanna iti pannangan iti dara. Iti simmaganad a tawen, napasingkedan ken nalawlawagan dayta a Nainkasuratan a takdertayo. Idi 1951, adda naipablaak a listaan dagiti saludsod ken sungbat a nakatulong iti ili ti Dios a makisarita kadagiti doktor. Iti intero a lubong, situtured a tungtungpalen dagiti matalek a pasurot ni Kristo dayta a bilin uray no masansan a malalais, mabusbusor, ken maidadanesda pay ketdi. Ngem agtultuloy a tigtignayen ni Kristo ti organisasionna a mangipaay iti kasapulan a tulong. Naipablaak dagiti broshur ken artikulo a detalyado ken nasayaat ti pannakasukimatna.
16 Idi 1979, sinarungkaran ti sumagmamano a panglakayen dagiti ospital tapno tulonganda dagiti doktor a mangtarus a naimbag iti takdertayo, inlawlawagda dagiti nakaibatayanna iti Kasuratan, ken dagiti alternatibo iti panangyalison iti dara. Idi 1980, immawat iti naisangsangayan a pannakasanay iti daytoy a trabaho dagiti panglakayen iti 39 a siudad iti Estados Unidos. Idi agangay, inaprobaran ti Bagi a Manarawidwid ti pannakaipasdek dagiti Hospital Liaison Committee iti intero a lubong. Ania ti resulta dagitoy a panagregget iti panaglabas dagiti tawen? Ita, pinullo a ribu a doktor, siruhano, ken anestesiologo, ti makikokooperar kadagiti pasiente a Saksi, a raraemenda ti pinilitayo a pamay-an ti pannakaagas a di agusar iti dara. Umad-adu dagiti ospital a mangituktukon iti pamay-an ti pannakaagas a di agusar iti dara, ken adda pay ketdi dagiti mangibilang iti dayta kas kasayaatan a pamay-an ti pannakaagas. Saan kadi a makaparagsak a panunoten dagiti pamay-an ni Jesus a mangsalaknib kadagiti pasurotna manipud iti panangikagumaan ni Satanas a mangrugit kadakuada?—Basaen ti Efeso 5:25-27.
17. Kasanotayo a maipakita nga apresiarentayo ti ar-aramiden ni Kristo a manggugor kadagiti pasurotna?
17 Nasayaat nga isaludsodtayo iti bagitayo, ‘Apresiarentayo kadi ti pamay-an ni Kristo a manggugor kadagiti pasurotna ken mangsanay kadatayo a mangyaplikar kadagiti nangato a pagalagadan ni Jehova iti moral?’ No wen, nasken a laglagipentayo nga ikagkagumaannatayo nga iyadayo ni Satanas manipud ken ni Jehova ken Jesus babaen ti panangimpluensiana kadatayo a mangsalungasing kadagiti pagalagadan ti Dios iti moral. Tapno saantayo a maimpluensiaan, kanayon a mangipapaay ti organisasion ni Jehova kadagiti naayat a pakdaar ken palagip maipapan kadagiti narugit nga aramid ti lubong mainaig iti moral. Agtalinaedtayo koma nga alerto ken natulnog kadagiti kasta a makatulong a balakad.—Prov. 19:20.
Panangsalaknib iti Kongregasion Manipud iti Pannakaumsi iti Moral
18. Maipapan kadagidiay nangigagara a mangsalungasing kadagiti pagalagadan ti Dios, ania a nalawag a palagip ti masursurotayo iti sirmata ni Ezequiel?
18 Ti maikadua a benneg ti pannakagugor iti moral ramanenna dagiti naaramid nga urnos tapno agtalinaed a nadalus ti kongregasion. Nakalkaldaang ta saan a tinakderan ti dadduma ti desisionda a nangawat kadagiti pagalagadan ni Jehova mainaig iti kondukta ken nangidedikar iti biagda iti Dios. Idi agangay, adda dagiti nagbalbaliw ti kasasaad ti pusona ken inggagarada pay ketdi a sinalungasing dagiti pagalagadan ti Dios. Ania ti rumbeng a maaramid kadakuada? Makaalatayo iti pamalatpatan iti sirmata ni Ezequiel maipapan iti naespirituan a templo a nailawlawag iti rugrugi daytoy a kapitulo. Subliantayo dagidiay nangato a ruangan. Iti tunggal pagserkan, adda dagiti siled ti guardia. Dagiti guardia ti mangsalsalaknib iti templo ket nabatad a saanda a pastreken dagidiay ‘di nakugit ti pusona.’ (Ezeq. 44:9) Nalawag dayta a palagip a ti nasin-aw a panagdaydayaw ket maysa a pribilehio a maipaay laeng kadagidiay mangikagkagumaan nga agbiag maitunos kadagiti nasin-aw a pagalagadan ni Jehova mainaig iti kondukta. Iti kaaldawantayo, saan met a silulukat iti amin ti pribilehio a makikadua kadagiti padatayo a Kristiano nga agdaydayaw.
19, 20. (a) Kasano nga in-inut a tinulongan ni Kristo dagiti pasurotna a mangbalbaliw iti pamay-anda a mangtaming kadagiti nadagsen a basol? (b) Ania ti tallo a rason a mailaksid dagiti nakabasol a saan nga agbabawi?
19 Idi 1892, kuna ti Watch Tower a “responsabilidadtayo nga ilaksid (kas Kristiano) dagidiay, direkta wenno saan a direkta, a mangilibak nga inted ni Kristo ti bagina kas subbot [a katupag a gatad] para iti amin.” (Basaen ti 2 Juan 10.) Idi 1904, kuna ti libro a The New Creation a dagidiay saan a mangisardeng iti dakes nga aramid rugrugitanda ti kongregasion. Idi, ti intero a kongregasion ket makiraman iti panangusig iti dakes nga aramid ti maysa a tao. Naawagan dayta iti “church trial.” Nupay kasta, manmano laeng a napasamak dayta. Idi 1944, kinuna ti The Watchtower a dagiti laeng responsable a kakabsat a lallaki ti mangtaming iti kasta a kaso. Idi 1952, naipablaak iti The Watchtower ti naibatay iti Biblia a pamay-an ti panangtaming kadagiti hudisial a kaso, a nangitampok iti kangrunaan a rason a mailaksid dagiti nakabasol a saan nga agbabawi—tapno agtalinaed a nadalus ti kongregasion.
20 Kadagiti simmaruno a dekada manipud idin, tinulongan ni Kristo dagiti pasurotna a mangtarus ken mangbalbaliw iti pannakataming dagiti nadagsen a basol. Nasanay a naimbag dagiti Kristiano a panglakayen a mangtaming kadagiti hudisial a kaso iti pamay-an nga anamongan ni Jehova buyogen ti hustisia ken asi. Ita, nalawag nga adda tallo a rason no apay a mailaksid iti kongregasion ti nakabasol a saan nga agbabawi: (1) Tapno saan a maumsi ti nagan ni Jehova, (2) tapno masalakniban ti kongregasion manipud iti dakes nga epekto ti nadagsen a basol, ken (3) tapno matignay ti nakabasol nga agbabawi no posible.
21. Iti ania a pamay-an a maysa a bendision iti ili ti Dios ti urnos a panangilaksid?
21 Makitam kadi no apay a maysa a bendision kadagiti pasurot ni Kristo ita ti urnos a panangilaksid? Iti nagkauna nga Israel, dagiti nakabasol ket masansan a dakes ti impluensiana iti nasion, ket ad-aduda pay no dadduma ngem kadagidiay mangipatpateg ken ni Jehova ken mangikagkagumaan nga agaramid iti umiso. Gapuna, masansan a maumsi ti nagan ni Jehova ken mapukaw ti nasion ti anamong ti Dios. (Jer. 7:23-28) Ngem ita, adda grupo dagiti naespirituan a lallaki ken babbai a pakilanglangenan ni Jehova. Gapu ta maik-ikkat iti nagtetengngaantayo dagiti managaramid iti dakes, saan idan a mausar ni Satanas nga ad-adda a mangdadael iti kinadalus ti kongregasion. Limitado laeng ti impluensiada. Gapuna, kas grupo, manamnamatayo nga agtultuloy nga anamongannatayo ni Jehova. Laglagipentayo nga inkari ni Jehova: “Aniaman nga igam a mabukelto maibusor kenka saanto nga agballigi.” (Isa. 54:17) Sisusungdo kadi a supsuportarantayo dagiti panglakayen, nga addaan iti nadagsen a responsabilidad a mangtaming kadagiti hudisial a kaso?
Panangidaydayaw iti Daydiay Nakautangan ti Tunggal Pamilia iti Naganna
22, 23. Apay nga agyamantayo kadagiti padatayo a Kristiano iti umuna a paset ti maika-20 a siglo, ngem ania ti pammaneknek a kasapulan ti natimtimbeng a panangmatmat iti pamilia?
22 Ti maikatlo a benneg a pakagunggonaan dagiti pasurot ni Kristo manipud iti agtultuloy a pannakagugor ket mainaig iti panagasawa ken biag ti pamilia. Nagugoran kadi ti panangmatmattayo iti pamilia iti panaglabas dagiti tawen? Wen. Kas pagarigan, no basaentayo ti maipapan kadagiti adipen ti Dios iti umuna a paset ti maika-20 a siglo, saantay a magawidan ti apresasiontayo ken masdaawtayo pay ketdi iti kinamanagsakripisioda. Apresiarentayo unay ti wagas a panangyun-unada iti sagrado a panagserbida. Ngem makitatayo met a kasapulan ti natimtimbeng a panangmatmat. Apay?
23 Gagangay kadagiti kakabsat a lallaki ti umadayo iti pagtaenganda iti adu a bulan tapno itungpalda ti annongenda iti ministerio wenno iti trabaho a panagdaliasat. No dadduma, nalabes ti panangiparitda iti panagasawa idinto ta saan met a kasta ti ibagbaga ti Kasuratan. Ken saan unay a maipagpaganetget ti panangpatibker iti relasion dagiti Kristiano a pagassawaan. Kasta met laeng kadi ti kasasaad dagiti pasurot ni Kristo ita? Saan!
Saan a rumbeng a baybay-antayo ti pamiliatayo gapu laeng iti panangitungpaltayo kadagiti nateokratikuan nga annongen
24. Kasano a tinulongan ni Kristo dagiti matalek a pasurotna a maaddaan iti natimbeng a panangmatmat iti panagasawa ken iti pamilia?
24 Ita, saan a rumbeng a baybay-antayo ti pamiliatayo gapu laeng iti panangitungpaltayo kadagiti nateokratikuan nga annongen. (Basaen ti 1 Timoteo 5:8.) Maysa pay, impanamnama ni Kristo nga agtultuloy nga umawat dagiti matalek a pasurotna iti makatulong ken balanse a Nainkasuratan a balakad mainaig iti panagasawa ken biag ti pamilia. (Efe. 3:14, 15) Idi 1978, naipablaak ti libro a Panangparagsak ti Biag ti Pamiliayo. Agarup 18 a tawen kalpasanna, naipablaak met ti libro a Ti Sekreto ti Kinaragsak iti Pamilia. Kanayonanna, adda dagiti artikulo iti Pagwanawanan a nairanta a tumulong kadagiti pagassawaan a mangyaplikar kadagiti Nainkasuratan a prinsipio.
25-27. Iti panaglabas dagiti tawen, kasano a naipaayan iti ad-adu nga atension dagiti ubbing a nagduduma ti edadna?
25 Dagiti ngay ubbing? Iti panaglabas dagiti tawen, naipaayanda iti ad-adu nga atension. Nabayagen a mangipapaay ti organisasion ni Jehova kadagiti naimbag a banag para kadagiti ubbing a nagduduma ti edadna. Ngem manmano laeng idi ti maipapaay. Ita, nakaad-adun. Kas pagarigan, idi 1919 agingga idi 1921, naikabil iti The Golden Age ti artikulo a “Juvenile Bible Study.” Kalpasan dayta, naipablaak ti broshur a The Golden Age ABC idi 1920 ken ti libro a Children idi 1941. Idi 1970’s, naipablaak dagiti libro a Panagimdeng iti Naindaklan a Mannursuro, Ti Kinaagtutuboyo—Pananggun-od ti Kasayaatan iti Dayta, ken Ti Librok Dagiti Estoria ti Biblia. Idi 1982, nangrugi a maipablaak iti Agriingkayo! ti serye nga “Agimtuod Dagiti Agtutubo,” ket idi 1989, naipablaak ti libro a Dagiti Saludsod nga Iyimtuod ti Agtutubo—Dagiti Sungbat nga Epektibo.
26 Ita, addan ti dua a napabaro a tomo ti Iyimtuod ti Agtutubo, idinto ta manaynayonan latta daytoy a serye iti Web site-tayo a jw.org. Addaantayo met iti libro nga Agsursuroka iti Naindaklan a Mannursuro. Adu met ti feature ti Web site-tayo a para kadagiti ubbing, a pakairamanan dagiti Bible card, aktibidad para iti panagadal iti Biblia a para kadagiti ubbing a nagduduma ti edadna, puzzle, video, ken nailadawan nga estoria ti Biblia, kasta met ti “Dagiti Masursurok iti Biblia” a para kadagiti ubbing nga agtawen iti tallo ken nababbaba. Nalawag a saan a nagbalbaliw ti panangmatmat ni Kristo kadagiti ubbing manipud idi inummongna dagiti ubbing idi umuna a siglo. (Mar. 10:13-16) Kayatna a marikna dagiti ubbing a maipatpateg ken matartaraonanda iti naespirituan.
27 Kayat met ni Jesus a masalakniban dagiti ubbing. Bayat a kumarkaro ti panagrakaya ti lubong iti moral, umad-adu met dagiti maab-abuso nga ubbing. Gapuna, adda dagiti naipablaak a nalawag ken direkta nga artikulo a tumulong kadagiti nagannak a mangsalaknib kadagiti annakda maibusor iti daytoy a dakes nga aramid. *
28. (a) Ania ti masapul nga aramidentayo no kayattayo ti makiraman iti nasin-aw a panagdaydayaw, kas ipakita ti templo a nasirmata ni Ezequiel? (b) Ania ti determinado nga aramidem?
28 Saan kadi a makaparagsak a panunoten no kasano nga agtultuloy a guggugoran ni Kristo dagiti pasurotna, a sansanayenna ida a mangraem, mangyaplikar, ken magunggonaan kadagiti nangato a pagalagadan ni Jehova mainaig iti moral? Panunotem manen ti templo a nasirmata ni Ezequiel. Lagipem dagiti nangato a ruangan. Pudno a saan a literal dayta a templo no di ket naespirituan. Nupay kasta, ibilangmo kadi dayta a kasla agpayso a templo? Sumrektayo iti dayta, saan laeng a babaen ti ipapan iti Kingdom Hall wenno panangukag iti Biblia wenno pannakiraman iti panagbalaybalay. Dagita ket pisikal nga aramid a pakairamanan dagiti makita a banag. Mabalin nga aramiden dayta dagiti managinsisingpet uray no saanda a sumrek iti naespirituan a templo ni Jehova. Ngem no aramidentayo dagita a banag ken agbibiagtayo maitunos kadagiti nangato a pagalagadan ni Jehova mainaig iti moral ken makiramramantayo iti nasin-aw a panagdaydayaw buyogen ti umiso a kababalin ti puso, nakastrek ken agserserbitayon iti dayta a kasagraduan a lugar—ti urnos para iti nasin-aw a panagdaydayaw ken ni Jehova a Dios! Kanayon koma nga ipategtayo daytoy a nagsayaat a pribilehio. Itultuloytayo met koma nga aramiden ti amin a kabaelantayo a mangiparangarang iti kinasanto ni Jehova babaen ti panangitandudo kadagiti nalinteg a pagalagadanna!
^ par. 2 Idi 1932, damo a naipakita iti Tomo 2 ti libro a Vindication nga adda ti moderno a kaitungpalan dagiti padto iti Biblia maipapan iti pannakaisubli ti ili ti Dios iti nakayanakanda a pagilian, saan nga iti literal a nasion ti Israel, no di ket iti naespirituan nga Israel. Dagita a padto ket maipapan iti pannakaisubli ti nasin-aw a panagdaydayaw. Nailawlawag iti Marso 1, 1999 a ruar Ti Pagwanawanan a ti templo a nasirmata ni Ezequiel ket maysa a padto maipapan iti pannakaisubli isu nga adda ti napateg a kaitungpalanna iti naespirituan kabayatan ti maudi nga al-aldaw.
^ par. 6 Ti sapata iparitna nga agkadua ti lalaki ken babai nga is-isuda iti maysa a siled malaksid no nakalukat ti ruangan—wenno no agassawa wenno agkapamiliada. Sumagmamano a tawen nga inaldaw a naibasa daytoy a sapata kas paset ti Panagdaydayaw iti Agsapa (Morning Worship) iti Bethel.
^ par. 13 Ti di umiso a panangusar iti tabako ramanenna ti panangsusop, panangngalngal, wenno panagmula iti dayta.
^ par. 27 Kas pagarigan, kitaenyo ti kapitulo 32 ti libro nga Agsursuroka iti Naindaklan a Mannursuro; kitaenyo met ti suheto iti akkub a “ ; kitaenyo met ti suheto iti akkub a “ ; kitaenyo met ti suheto iti akkub a “No Kasanoyo a Masalakniban Dagiti Annakyo“ iti Oktubre 2007 a ruar ti Agriingkayo!
Ammuem ti Ad-adu Pay
TI PAGWANAWANAN —PAGADALAN NGA EDISION
No Apay a Masapul nga Agbalintayo a Nasantuan
Makatikaw wenno makauma kadi kenka ti libro a Levitico? Adda napapateg a gameng a linaon ti Levitico a makatulong kenka nga agbalin a nasantuan iti panagdayawmo.